HAQIEM STOPA DIDAKWA SIMPAN GAMBAR, VIDEO LUCAH BEKAS KEKASIH

KUALA LUMPUR: Seorang pencipta kandungan yang mempunyai sejuta pengikut dalam aplikasi TikTok, mengaku tidak bersalah di Mahkamah Majistret Selayang di sini hari ini atas pertuduhan menyimpan gambar dan video lucah bekas kekasihnya dalam dua telefon bimbit.

Haqiem Stopa atau nama sebenarnya Muhammad Sadzri Hakim Jaafar, 22, didakwa menyimpan gambar dan video lucah wanita berumur 21 tahun itu di dalam galeri telefon bimbit jenama Iphone 13 Pro Max dan Iphone 7 Plus miliknya di sebuah rumah di Rawang pada 4.30 petang, 9 Dis lepas.

Pertuduhan dikemukakan mengikut Seksyen 292(a) Kanun Keseksaan dan boleh dihukum di bawah Seksyen 292 kanun sama, yang memperuntukkan hukuman penjara maksimum tiga tahun atau denda atau kedua-duanya, jika sabit kesalahan.

Timbalan Pendakwa Raya Anis Farhah Ahmad Hilmi mencadangkan jaminan RM4,000 dengan seorang penjamin manakala peguam Yayasan Bantuan Guaman Kebangsaan Mohd Faiz Fahmy Abdul Razak mewakili tertuduh memohon jaminan rendah atas alasan anak guamnya perlu menanggung ibu bapa yang uzur.

Majistret Nur Hafizah Rajuni membenarkan tertuduh diikat jamin RM3,000 dengan seorang penjamin dan menetapkan sebutan kes pada 23 Feb tahun depan.

Pada 10 Dis lepas, media melaporkan lelaki itu ditahan polis pada Jumaat lepas kerana disyaki mengugut untuk menyebarkan gambar lucah bekas kekasihnya.–AlHijrah Online


PINDAAN DUA AKTA BERKAITAN KOMUNIKASI BOLEHKAN ISU 3R DITANGANI – FAHMI

KUALA LUMPUR: Pindaan terhadap Akta Komunikasi dan Multimedia 1998 (Akta 588) dan Akta Suruhanjaya Komunikasi dan Multimedia Malaysia 1998 (Akta 589) akan membolehkan isu seperti perkauman, agama dan Institusi Diraja (3R)  ditangani.

Menteri Komunikasi dan Digital Fahmi Fadzil berkata ia memandangkan banyak perkara dalam akta-akta yang diperkenalkan sejak 1998 itu perlu dikemas kini dengan mengambil kira perkembangan teknologi semasa yang telah jauh berubah.

“Pindaan itu nanti juga akan turut melibatkan sesi libat urus bersama Ahli-ahli Parlimen dan kementerian akan menelitinya sebelum ia  dijangka dibawa ke Parlimen pada penggal ini atau selewat-lewatnya tahun depan,” katanya.

Beliau berkata demikian selepas menjadi tetamu program forum bertajuk “Youth Empowerment Through Digital Platforms” bersempena Youth Empowerment Fair 2023 di Pusat Konvensyen Kuala Lumpur, di sini hari ini.

Dalam forum itu, Fahmi turut berkongsi bahawa Raja-Raja Melayu  ada menzahirkan pandangan dan nasihat berhubung kerisauan serta kegelisahan tentang isu ekstremisme.

Ini susulan beberapa insiden melibatkan elemen 3R yang berlaku semenjak kebelakangan ini yang dikhuatiri boleh menjejaskan ketenteraman awam dan keharmonian di dalam negara.

“Disebabkan itu hampir semua majlis agama (negeri) arahkan tidak berpolitik dalam masjid dan surau…dan saya sudah beritahu MCMC dan mereka telah mengeluarkan kenyataan hari ini mengenai isu 3R sebagai peringatan kepada setiap orang,  jaga keselamatan, jaga tertib, jaga adab, jangan langgar,” katanya.

MCMC dalam kenyataan hari ini sekali lagi mengingatkan orang ramai, agar tidak memuat naik atau berkongsi sebarang kandungan atau pandangan yang berbaur kebencian membabitkan elemen 3R di media sosial dan aplikasi pemesejan.

Dalam perkembangan lain Fahmi berkata pihaknya telah berhubung dengan beberapa penyedia perkhidmatan Internet satelit untuk membantu komuniti luar bandar yang berada di kampung, desa dan pedalaman bagi mendapatkan akses Internet yang lebih murah.

“Sebagai contoh ada yang terpaksa membelanjakan RM10 untuk satu gigabait (GB) data internet dan ini satu jumlah yang agak tinggi, jadi kita perlu tangani untuk memastikan akses Internet itu bukan hanya tersedia tapi juga tidak terlalu mahal untuk digunakan,” katanya.

Fahmi berkata ketika ini 97 peratus kawasan berpenduduk di seluruh negara telah mempunyai akses kepada Internet dan telekomunikasi dan selebihnya masih belum mendapat kemudahan berkenaan seperti di pedalaman Sabah, Sarawak, selain di kawasan pos Orang Asli dan pulau yang mempunyai penduduk. –AlHijrah Online


62 LOKASI DI KLANG BERISIKO TERDEDAH DENGAN BANJIR

KAPAR: Sebanyak 62 lokaliti di daerah Klang berisiko terdedah dengan banjir susulan fenomena air laut pasang besar dan monsun timur laut yang sedang berlaku pada bulan ini sehingga Disember depan.

Pengerusi Jawatankuasa Pengurusan Bencana Daerah (JPBD) Klang Shahman Jalaludin berkata situasi yang akan membabitkan lebih 10,000 penduduk itu, akan melibatkan antaranya kawasan Kampung Telok Gong, Sungai Serdang, Kampung Tok Muda dan Pulau Indah.

“Ada 62 kawasan risiko di Klang yang kita kenal pasti berisiko untuk banjir, namun ia akan berlaku sekiranya air pasang besar itu bertembung dengan air hujan.

“Macam kita tengok semalam, walaupun berlaku air pasang besar tetapi tidak hujan dan keadaan masih terkawal. Cuma kerisauan kita pada apabila bulan Oktober dan November kerana pada waktu itu hujan akan bertembung air pasang besar. Potensi berlaku (banjir) itu lebih tinggi,” katanya kepada media selepas meninjau beberapa ban di Jeti Pengkalan Tok Muda, semalam.

Shahman berkata berdasarkan laporan tinjauan cuaca bagi tempoh September 2022 hingga Februari 2023 yang dikeluarkan oleh Jabatan Meteorologi Malaysia, Selangor dijangka akan menghadapi peralihan monsun barat daya kepada monsun timur laut.

“Peralihan monsun ini dijangka akan membawa kepada peningkatan jumlah penerimaan hujan di antara 100 hingga 400 milimeter secara purata mulai pertengahan bulan ini dan berisiko terjadinya bencana banjir.

“Pada tempoh sama, fenomena air pasang besar dijangka berlaku di kawasan persisir laut sepanjang Pelabuhan Klang. Berdasarkan ramalan dikeluarkan Pusat Hidrografi Nasional di Pulau Indah, paras air laut tertinggi dijangka mencapai paras 5.5 meter,” katanya.

Beliau berkata kedua-dua fenomena tersebut boleh menyebabkan air laut melimpah masuk ke sekitar kawasan penempatan dan membawa kepada risiko bencana banjir di kawasan penempatan penduduk.

Susulan itu, Shahman meminta mereka yang tinggal berdekatan atau terdedah dengan risiko banjir, untuk sentiasa peka dengan situasi serta cuaca dan mematuhi arahan sekiranya diarah berpindah oleh pihak berkuasa.

Shahman berkata jawatankuasa itu turut merangka pelaksanaan program pemerkasaan komuniti seperti menubuhkan Pasukan Tindak Balas Kecemasan Komuniti (CERT), yang melibatkan pelbagai peringkat komuniti setempat.

“Pasukan CERT ini akan diberikan latihan dan kemahiran asas pengurusan bencana peringkat komuniti oleh agensi kerajaan, antaranya Jabatan Kebajikan Masyarakat, Jabatan Bomba dan Penyelamat, Angkatan Pertahanan Awam dan Polis Diraja Malaysia, yang akan dilaksanakan pada 18 Sept ini di Taman Sri Muda manakala 24 dan 25 Sept di Pulau Ketam,” katanya.–AlHijrah Online


AGONG TOLAK GAJI SEJAK COVID-19 MELANDA – PM ANWAR

PUTRAJAYA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah lebih awal tidak mengambil gaji, iaitu sejak COVID-19 melanda negara kerana Seri Paduka cakna dengan keadaan ekonomi yang menekan kehidupan rakyat, kata Perdana Menteri Datuk Seri Anwar Ibrahim.

“Saya nak maklumkan bahawa Tuanku Agong telah menolak gaji sejak COVID-19, lebih awal daripada saya. Baginda tidak menerima sebarang gaji oleh kerajaan sejak COVID-19. Saya ingat eloklah kita beri penjelasan ini,” katanya pada sidang media selepas mempengerusikan mesyuarat Kabinet di sini  hari ini.

Anwar sebelum ini menetapkan pendirian untuk tidak menerima gaji bagi jawatan perdana menteri sebagai langkah memulihkan keyakinan rakyat terutama terhadap Kerajaan Perpaduan pimpinannya.

Anwar dilantik sebagai Perdana Menteri Malaysia ke-10 pada 24 Nov.

Jemaah Menteri turut bersetuju untuk melaksanakan pemotongan gaji masing-masing sebanyak 20 peratus setiap bulan atas atas semangat keprihatinan terhadap permasalahan yang dihadapi rakyat ketika ini.

Sementara itu, Anwar menyatakan keyakinan pemimpin parti politik Kerajaan Perpaduan akan menyokong usul undi percaya terhadapnya pada persidangan Parlimen 19 Dis ini.

“Ketua parti Pakatan Harapan, Barisan Nasional, Gabungan Parti Sarawak, Gabungan Rakyat Sabah, Warisan dan beberapa parti lain telah beri komitmen.

“Insya-Allah, kita dapat teruskan dengan baik…minta doakan sebaiknya,” katanya ketika ditanya sama ada beliau yakin akan memperoleh sokongan dua pertiga ahli Dewan Rakyat ketika usul undi percaya itu dibentangkan pada persidangan Parlimen itu, Isnin depan.

Usul undi percaya terhadap kepimpinan Anwar akan menjadi antara agenda utama pada Mesyuarat Pertama Penggal Pertama Parlimen ke-15 yang dijadual berlangsung selama dua hari bermula 19 Dis ini.

Berdasarkan Notis Mesyuarat Pertama yang dikeluarkan oleh Setiausaha Dewan Rakyat Dr Nizam Mydin Bacha Mydin untuk edaran kepada Ahli-Ahli Parlimen, usul itu adalah yang kelapan di bawah aturan urusan mesyuarat.

Anwar semasa sidang media sulung selepas mengangkat sumpah jawatan pada 24 Nov lepas berkata satu usul undi percaya akan dibentang dalam persidangan Parlimen pada 19 Dis bagi menamatkan soal keabsahan beliau selaku perdana menteri. — AlHijrah Online


LETUPAN, TEMBAKAN DI TAK BAI: POLIS TINGKAT KAWALAN, RISIKAN

KOTA BHARU: Polis Kelantan akan meningkatkan kawalan dan risikan susulan kejadian tembakan dan letupan bom yang berlaku di pekan Tak Bai, Narathiwat, Thailand, malam tadi.

Pemangku Ketua Polis Kelantan Datuk Muhamad Zaki Harun berkata semua unit risikan di sempadan telahpun menjalankan tugasan dan setakat ini kejadian tersebut tidak melibatkan rakyat Malaysia.

Beliau berkata keselamatan di negara ini amat terjamin kerana kawalan di sempadan sentiasa dipertingkatkan.

“Daripada pemerhatian kita percaya insiden yang berlaku tengah malam tadi tidak ada kaitan dengan kegiatan penyeludupan.

“Apapun kita kena tunggu hasil siasatan yang dilakukan oleh pihak berkuasa negara jiran,” katanya kepada pemberita selepas Majlis Sambutan Hari Raya Aidilfitri Peringkat Ibu Pejabat Polis Kontinjen (IPK) Kelantan di sini, hari ini.

Mengulas lanjut, Muhamad Zaki berkata sejak pintu sempadan antara Malaysia dan Thailand dibuka, kawalan keselamatan di sempadan sentiasa dipertingkatkan.

“Dari segi kawalan kita mempunyai tiga lapisan iaitu lapisan pertama, kedua dan ketiga serta terbukti berkesan.

“Kita juga turut mengadakan perjumpaan dengan agensi dari negara jiran bagi pertukaran maklumat secara lebih sistematik,” katanya yang berharap penduduk tempatan di sempadan berperanan sebagai mata dan telinga pihak berkuasa.

Dalam perkembangan sama, Muhamad Zaki berkata kejadian di Tak Bai itu tidak akan sesekali menyebabkan pintu sempadan negara ditutup.

Katanya, setakat ini proses keluar masuk penduduk di sempadan tidak mempunyai masalah sekiranya mereka menggunakan dokumen yang sah.–AlHijrah Online


JATUH HUKUM PENGASUH CUAI TERHADAP DUA BAYI DI TASKA 15 OGOS

JOHOR BAHRU: Mahkamah Sesyen di sini hari ini menetapkan 15 Ogos ini untuk menjatuhkan hukuman terhadap seorang pengasuh taska yang mengaku bersalah atas dua pertuduhan bertindak cuai terhadap dua bayi di sebuah taska, Mac lepas.

Peguam Syufri A. Samad memberitahu pemberita di luar mahkamah bahawa jurubahasa memaklumkan kes itu ditangguhkan kerana Hakim Datuk Che Wan Zaidi Che Wan Ibrahim dimasukkan ke hospital kerana kurang sihat.

Pada 21 Mei lepas, Nurul Shahira A’shiqin Sulaiman, 28, mengaku bersalah atas pertuduhan bertindak cuai terhadap seorang bayi perempuan berusia sembilan bulan dan seorang bayi lelaki berumur tujuh bulan di sebuah taska dan mahkamah menetapkan hari ini untuk mendengar fakta kes sebelum menjatuhkan hukuman.

Wanita itu sebagai orang yang mempunyai pemeliharaan terhadap kedua-dua bayi berkenaan didakwa telah bertindak secara cuai dengan cara yang mungkin akan menyebabkan kedua-dua mangsa mengalami kecederaan fizikal.

Dia dituduh melakukan perbuatan itu di sebuah taska di Jalan Utama 34, Taman Mutiara Rini, di sini, kira-kira 1 tengah hari, Mac lepas mengikut Seksyen 31(1)(a) Akta Kanak-kanak 2001 dan boleh dihukum di bawah seksyen yang sama.

Jika sabit kesalahan boleh didenda tidak melebihi RM50,000 atau dipenjara sehingga 20 tahun atau kedua-duanya, dan sebagai tambahan tertuduh boleh dikenakan bon berkelakuan baik serta melaksanakan khidmat masyarakat.

Pada 15 Mei lepas, tular dua video berdurasi 48 saat dan 39 saat menerusi media sosial yang menunjukkan seorang perempuan mengasari seorang bayi yang sedang menangis.–AlHijrah Online


JAKIM PANTAU, PASTIKAN KUPASAN MODUL HADIS 40 SESUAI PEMAHAMAN MURID – FADHLINA

KUALA LUMPUR: Jabatan Kemajuan Islam Malaysia (JAKIM) akan memantau syarah atau kupasan hadis dalam pelaksanaan Modul Penghayatan Hadis 40 Imam Nawawi di sekolah bagi memastikan konteks dan pemahaman itu sampai kepada murid.

Menteri Pendidikan Fadhlina Sidek berkata perkara itu sangat penting bagi mengelak timbul isu di kemudian hari seperti salah tafsir hadis, sekali gus menangani gejala radikalisme dan ekstremisme dalam masyarakat.

“Dari segi pemantauan keberkesanan penyampaian modul ini juga akan dilaksanakan melalui pegawai di Pejabat Pendidikan Daerah dan Jabatan Pendidikan Negeri secara berkala,” katanya pada sesi soal jawab di Dewan Rakyat hari ini bagi menjawab soalan tambahan Dr Mohammed Taufiq Johari (PH-Sungai Petani).

Taufiq ingin tahu mengenai langkah dilakukan Kementerian Pendidikan (KPM) dalam memantau pelaksanaan modul berkenaan bagi memastikan ia tidak disalah tafsir dan jangka masa untuk modul berkenaan disiapkan sepenuhnya.

Pada 19 Ogos lepas, KPM melancarkan modul hadis itu yang bertujuan memupuk penghayatan hadis bermula di peringkat sekolah, antara lain untuk menerapkan kefahaman agama dan memupuk semangat kasih sayang khususnya dalam kalangan guru dan pelajar beragama Islam.

Program rintis modul itu akan dilaksanakan di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara dengan menggunakan modul yang mengandungi kesemua 42 hadis yang terkandung dalam buku Hadis 40 Imam Nawawi.

Fadhlina berkata pihak sekolah boleh merujuk Modul Penghayatan Hadis 40 Imam Nawawi dengan memuat turun modul tersebut menerusi pelantar Inisiatif Pembelajaran Pendidikan Digital Malaysia (DELIMa)  bagi memastikan aktiviti penghayatan Hadis 40 Imam Nawawi dilaksanakan dengan baik.

Menjawab soalan asal Roslan Hashim (PN-Kulim Bandar Baharu) yang meminta kerajaan menyatakan mengapa lima hadis digugurkan daripada modul berkenaan, Fadhlina mengulangi kenyataannya bahawa KPM tidak pernah melakukan perkara sedemikian.

“Kesemua 42 hadis ini dikekalkan dan tidak pernah digugurkan. KPM merancang untuk melaksanakan perluasan aktiviti penghayatan ini ke semua sekolah KPM yang hanya akan melibatkan murid beragama Islam sahaja mulai tahun 2024,” katanya.–AlHijrah Online


DUA RAKAN TIPU TAWARAN ANAK ANGKAT DIPENJARA 12 BULAN

SEREMBAN: Dua rakan dipenjara 12 bulan oleh Mahkamah Majistret di sini hari ini selepas mengaku bersalah menipu seorang lelaki berkenaan tawaran mendapatkan anak angkat, Julai lepas.

Majistret Nurul Saqinah Rosli menjatuhkan hukuman itu terhadap G. Gayatree, 32, yang bekerja sebagai penjaga dan Aliyah Begum Selvam, 30, penghantar makanan, dan memerintahkan kedua-dua wanita itu menjalani hukuman penjara bermula hari ini.

Mereka didakwa bersama-sama menipu seorang lelaki berusia 37 tahun dengan menawarkan urusan pengambilan anak angkat dan meminta mangsa membuat tujuh kali transaksi pemindahan wang berjumlah RM7,900 ke dalam satu akaun bank.

Kesalahan itu didakwa dilakukan di sebuah rumah di Jalan Arah Sendayan di sini pada 15 Julai lepas.

Pertuduhan mengikut Seksyen 420 Kanun Keseksaan yang membawa hukuman penjara minimum setahun dan maksimum 10 tahun, selain sebat serta denda, jika sabit kesalahan.

Berdasarkan fakta kes, mangsa telah berurusan dengan Gayatree pada tarikh tersebut selepas diberitahu terdapat bayi perempuan untuk dijadikan anak angkat yang berasal daripada keluarga susah dengan pembayaran pendahuluan sebanyak RM4,000 dimasukkan ke satu akaun bank.

Lelaki itu kemudian membuat pembayaran berkenaan sebelum dia diminta membuat beberapa kali pembayaran lagi ke dalam akaun bank sama dengan keseluruhan berjumlah RM7,900, namun sehingga kini mangsa tidak menerima anak angkat yang dijanjikan dengan pelbagai alasan oleh tertuduh.

Timbalan Pendakwa Raya Nik Nur ‘Aqilah Syarfa Nik Zaidi memohon hukuman setimpal bagi memberi pengajaran manakala kedua-dua tertuduh.

Peguam dari Yayasan Bantuan Guaman Kebangsaan (YBGK) J. Dasene yang mewakili kedua-dua wanita itu merayu hukuman minimum kerana mereka menanggung keluarga dan mempunyai masalah kesihatan.–AlHijrah Online


KERAJAAN MALAYSIA SUMBANG DANA AS$1 JUTA BANTU TURKIYE, SYRIA

PUTRAJAYA: Jemaah Menteri bersetuju untuk kerajaan Malaysia menyumbang dana berjumlah AS$1 juta bagi membantu Turkiye dan Syria yang terjejas dengan bencana gempa bumi.

Perkara tersebut dimaklumkan Perdana Menteri Datuk Seri Anwar Ibrahim dalam sidang media petang tadi.

Dalam perkembangan yang sama, Anwar turut memaklumkan bahawa pasukan kedua Pasukan Mencari dan Menyelamat Khas Malaysia (SMART) akan dihantar pada malam ini bagi membantu misi mencari dan menyelamat (SAR) di Turkiye.

Kementerian Pertahanan turut menyiapkan pasukan doktor dan paramedik Angkatan Tentera Malaysia (ATM) bagi menyediakan ‘field hospital’ di Turkiye.–AlHijrah Online

MENYUSUL LANJUT


TIGA PEMIMPIN PAKATAN HARAPAN MENGHADAP SULTAN PERAK

IPOH: Tiga pemimpin Pakatan Harapan (PH) menghadap Sultan Perak, Sultan Nazrin Muizzuddin Shah di Istana Kinta pagi tadi.

Ia susulan pentadbiran Menteri Besar Perak, Ahmad Faizal Azumu yang tumbang semalam ekoran gagal memperoleh sokongan majoriti Ahli Dewan Undangan Negeri (ADUN) semalam.

Pengerusi DAP Perak, Nga Kor Ming; Pengerusi PKR Perak, Farhash Wafa Salvador Rizal Mubarak dan Pengerusi Amanah Perak, Asmuni Awi masuk ke istana berkenaan pukul 10.40 pagi.

Ketiga-tiga pemimpin PH negeri itu difahamkan memohon menghadap Sultan Perak bagi menyembah maklum mengenai situasi politik terkini negeri itu.

Media yang cuba mendapatkan reaksi mereka bagaimanapun gagal apabila ketiga-tiganya enggan keluar dari kenderaan masing-masing.

Sementara itu, Ahli Dewan Negara Perak, Datuk Seri Annuar Zaini berkata, Sultan Nazrin menggesa parti politik di Perak untuk mencari formula terbaik menyelesaikan krisis politik di negeri itu.

“Segala pandangan itu didengari tetapi bukanlah tanggungjawab untuk Sultan campur tangan dalam urusan parti masing-masing.

“Sultan hanya boleh menasihatkan. Carilah formula terbaik untuk menubuhkan kerajaan,” kata Annuar kepada media di perkarangan Istana Kinta hari ini.

Beliau turut mengesahkan Sultan Nazrin turut berkenan menerima menghadap Presiden Umno Datuk Seri Ahmad Zahid Hamidi di Istana Kinta pukul 10 pagi esok. – AlHijrah Online / Hamimah Hamid


PENGANGGUR DITAHAN LANGGAR SOP PKP, EDAR KETUM KE KELANTAN

SIK: Seorang penganggur ditahan polis kerana melanggar prosedur operasi standard (SOP) Perintah Kawalan Pergerakan (PKP), dengan menyalahgunakan surat kebenaran rentas daerah untuk membawa 100 bungkusan daun ketum dari Naka di Kuala Nerang, Kedah ke Kelantan.

Ketua Polis Daerah Sik, DSP Abdull Razak Osman berkata, seorang lelaki berusia 29 tahun itu ditahan di sekatan jalan raya (SJR) Ops COVID-19 di Jalan Jeniang-Sik dekat sini, pada 3.30 pagi tadi.

“Daun ketum dianggarkan seberat 1,000 kilogram bernilai kira-kira RM10,000 itu, dibawa menggunakan sebuah lori tiga tan, dibungkus dalam plastik hitam dan dihadang dengan bakul-bakul kosong.

“Suspek mempunyai kebenaran merentas negeri yang dipercayai dipohon untuk mengambil bekalan makanan untuk haiwan ternakan di Pulau Pinang, namun telah disalahgunakan,” katanya di Ibu Pejabat Polis Daerah (IPD) Sik di sini, hari ini.

Tambah Abdull Razak, suspek memberi alasan terpaksa melakukan kerja tersebut akibat desakan hidup, dan diberi upah RM500 jika bungkusan tersebut tiba di Kelantan.

“Harga pasaran semasa bagi ketum ialah RM10 sekilogram dan dijual Kelantan sekitar RM40 hingga RM50 sekilogram dan suspek dipercayai sudah tiga kali datang ke Kedah dan dipercayai terlibat dengan pengedaran ketum sejak setahun lalu.

“Semakan rekod kesalahan lampau mendapati suspek juga mempunyai empat kesalahan berkaitan dadah, dan ujian saringan air kencing juga mendapati suspek positif dadah jenis Methamphetamine dan dia direman empat hari sehingga 27 Jan ini, bagi membantu siasatan,” kata Abdull Razak.

Bagaimanapun, suspek dikenakan saman akibat melanggar SOP PKP di bawah Peraturan 15 Akta Pencegahan dan Pengawalan Penyakit Berjangkit 1988.—AlHijrah Online


PHUKET PUSAT PERKEMBANGAN TULISAN JAWI DAN  BAHASA MELAYU PERTAMA DI SELATAN THAILAND

PHUKET: Dewan Bahasa dan Pustaka (DBP) bercadang menjadikan Phuket sebagai pusat perkembangan tulisan jawi dan bahasa Melayu pertama di wilayah selatan Thailand.

Ketua Pengarahnya Datuk Abang Salehuddin Abang Shokeran berkata sebagai langkah awal pihaknya akan melatih Munsyi Jawi (guru tulisan jawi) dalam kalangan penduduk tempatan untuk mengajar sistem ejaan jawi terkini dengan lebih sistematik.

“Munsyi Jawi akan menjadi duta kepada DBP bukan hanya mengajar tulisan jawi tetapi turut membugarkan bahasa Melayu di wilayah selatan Thailand.

“Pada peringkat permulaan kita akan memberi fokus kepada usaha di Phuket terlebih dahulu sebelum di perluaskan ke enam wilayah Adaman iaitu Krabi, Ranong, Phuket, Phang Nga, Trang dan Satun,” katanya kepada pemberita di sini hari ini.

Terdahulu Raja Muda Perlis Tuanku Syed Faizuddin Putra Jamalullail yang juga Yang Dipetua Majlis Agama Islam dan Adat Istiadat Melayu Perlis (MAIPs) berkenan menyampaikan plak lawatan Program Ziarah Mahabbah 2022 kepada wakil peserta Jawi DBP yang terdiri daripada guru sekolah sekitar Phuket.

Abang Salehuddin berkata kebanyakan daripada masyarakat di sini (Phuket) sudah mempunyai asas penulisan jawi dan tujuan DBP pula adalah untuk mendedahkan sistem baharu ejaan tulisan jawi yang digunakan di Malaysia.

Seramai 35 delegasi daripada MAIPs menyertai Program Ziarah Mahabbah 2020 ke Phuket yang berlangsung sejak Jumaat. –AlHijrah Online


TUJUH AHLI BAHARU JAWATANKUASA KHAS MENGENAI RASUAH DILANTIK

KUALA LUMPUR: Seramai tujuh ahli Jawatankuasa Khas Mengenai Rasuah (JKMR) baharu telah dilantik Yang di-Pertuan Agong, Al-Sultan Abdullah Ri’ayatuddin Al-Mustafa Billah bagi tempoh tiga tahun, berkuatkuasa pada 15 Julai 2021 hingga 14 Julai 2024.

Suruhanjaya Pencegah Rasuah Malaysia (SPRM) dalam kenyataan memaklumkan kesemua ahli JKMR yang dilantik terdiri daripada kalangan ahli Dewan Negara dan Dewan Rakyat, yang mewakili parti kerajaan serta parti pembangkang.

Pelantikan tersebut disampaikan Perdana Menteri, Tan Sri Muhyiddin disaksikan Ketua Pesuruhjaya Suruhanjaya Pencegah Rasuah Malaysia (SPRM), Datuk Seri Azam Baki di bangunan Parlimen, hari ini.

Yang di-Pertua Dewan Negara, Senator Tan Sri Dr Rais Yatim telah dilantik sebagai pengerusi JKMR.

Antara ahli yang lain merupakan empat Ahli Dewan Negara iaitu Senator Tuan Ir. Md Nasir Hashim, Senator Raj Munni Sabu, Senator Idris Ahmad, Senator Zaiedi Suhaili, Ahli Parlimen Pasir Gudang, Hassan Abdul Karim dan Ahli Parlimen Bukit Bendera, Wong Hon Wai.

Jawatankuasa tersebut bertanggungjawab untuk menasihati Perdana Menteri mengenai pelbagai aspek masalah rasuah dalam negara dan memeriksa Laporan Tahunan SPRM.

Jawatankuasa ini turut berperanan memeriksa ulasan Lembaga Penasihat Pencegahan Rasuah serta mendapatkan penjelasan dan penerangan mengenai laporan tahunan SPRM.—AlHijrah Online


PROJEK RINTIS BELIA IMARAHKAN MASJID, SURAU SOLAT JUMAAT

KUALA LUMPUR: Terdapat keperluan dalam mengadakan projek rintis membabitkan golongan anak muda dalam usaha untuk mengimarahkan masjid dan surau solat Jumaat, kata Menteri di Jabatan Perdana Menteri (Hal Ehwal Agama) Datuk Idris Ahmad.

Beliau berkata dalam usaha itu, Jabatan Agama Islam Wilayah Persekutuan (JAWI) dan jabatan agama berkaitan perlu mempelopori program dengan mewujudkan seksyen khas bagi golongan muda untuk mengimarahkan tempat ibadah tersebut.

“Cadangan projek rintis ini dilihat mempunyai potensi untuk mendekatkan anak muda kerana apabila golongan itu dilantik menjadi ahli jawatankuasa belia, hanya mereka yang lebih tahu keperluan melibatkan pemuda.

“Saya akan memantau usaha ini setiap minggu termasuk mengadakan mesyuarat dengan mereka,” katanya kepada pemberita selepas merasmikan Majlis Persidangan Pengerusi-pengerusi Jawatankuasa Kariah Masjid dan Surau Jumaat Wilayah-wilayah Persekutuan Tahun 2022 di Masjid Wilayah di sini hari ini.

Turut hadir, Pengarah JAWI, Datuk Mohd Ajib Ismail.

Idris berkata setiap masjid dan surau itu berada di bawah Jawi, yang masing-masing mempunyai jumlah ahli jawatankuasa yang dilantik untuk mengendalikan aktiviti terutama dalam mengalu-alukan penglibatan belia dan badan bukan kerajaan (NGO).

Beliau berkata tiada ketetapan jumlah biro atau ahli jawatankuasa di mana-mana masjid dan surau ini, malah tidak boleh diwajibkan penyertaan kepada semua negeri kerana hal agama terpulang kepada bidang tugas masing-masing. – AlHijrah Online


SAYA JUMPA ANAK MUDA UNTUK TAHU KELUH KESAH MEREKA, AMBIL TINDAKAN – PM

SUNGAI PETANI: Perdana Menteri Datuk Seri Anwar Ibrahim hari ini meminta mana-mana pihak tidak memperlekeh usaha kerajaan mendekati golongan belia termasuk mahasiswa.

Beliau berkata ini kerana usaha itu adalah bagi mengetahui keperluan golongan belia yang boleh direalisasikan kerajaan.

“… hari Isnin sampai Jumaat di pejabat, Sabtu Ahad di lapangan, takkan nak duduk di Kuala Lumpur, Putrajaya tak ambil peduli, mana saya nak tahu apa keluhan mahasiswa, anak muda, anak-anak tingkatan enam, politeknik… tetapi bila kita dengar mereka, tindakan diambil.

“Anak-Anak Tingkatan Enam misalnya, saya bagi contoh (ada menyatakan) ‘Datuk Seri, kami ini Tingkatan Enam, bukan budak sekolah, biarlah ada cara lain sikit, aturan lain sikit.

“Menteri Pendidikan Fadhlina Sidek terus umumkan (pada 13 Julai) Tingkatan Enam tidak dikategorikan sebahagian sekolah, dianggap Kolej Pra-Universiti, maknanya kita dengar,” katanya ketika berucap merasmikan Mini Karnival Usahawan Desa di sini hari ini.

Anwar juga berkata kerajaan bercadang menggunakan 40 peranti satelit Starlink di institusi pengajian tinggi di negara ini untuk menaik taraf kemudahan capaian Internet dengan lebih luas dan pantas di kampus untuk memudahkan proses pembelajaran.

“Saya melawat universiti dan mendengar rungutan mahasiswa yang bertanyakan ‘Datuk Seri, macam mana nak belajar, sedangkan Internet perlahan?’ Jadi, apabila Elon Musk bercakap dengan saya (semalam), saya bagi tahu (Menteri Komunikasi dan Digital) Fahmi (Fadzil) untuk membeli peranti Starlink dengan segera, kita akan pasang di mana sahaja universiti yang memerlukan,” katanya.

Semalam, Perdana Menteri mengadakan persidangan video dengan Pengasas merangkap Ketua Pegawai Eksekutif Tesla Inc dan SpaceX Elon Musk.

Beliau berkata kerjasama Malaysia dengan Musk akan membuka puluhan ribu peluang pekerjaan tenaga mahir di negara ini susulan persetujuan yang diberikan untuk melabur secara besar-besaran termasuk membuka ibu pejabat Tesla Inc di Cyberjaya.

Anwar berkata Musk juga bersetuju menjalin kerjasama dengan kerajaan melibatkan SpaceX dalam perkhidmatan satelit Starlink dan kenderaan elektrik.

“Selain itu, tentang Starlink, ia melibatkan akses kepada Internet dan kesalinghubungan, kita bersetuju (kerjasama ini) akan memberi ruang kepada semua kawasan luar bandar, sekolah-sekolah dan universiti untuk mendapatkan Internet secara langsung yang murah.

“Malah Elon nyatakan dalam hal ini (Starlink), walaupun 40 (satelit) disediakan awal tapi beliau beri pengakuan sebentar tadi untuk keutamaan diberikan kepada Malaysia,” katanya. –AlHijrah Online


ANGKA KEMATIAN AKIBAT GEMPA BUMI MAGHRIBI CECAH 2,122

AMIZMIZ: Sekurang-kurangnya 2,122 orang terbunuh manakala 2,421 cedera akibat gempa bumi kuat melanda Maghribi pada Jumaat, menurut kemas kini Kementerian Dalam Negeri Maghribi pada Ahad, lapor Xinhua.

Sebanyak 1,351 orang dilaporkan terbunuh di Wilayah Al Haouz, 492 di Wilayah Taroudant, 201 di Chichaoua, dan 17 di Marrakesh, menurut kenyataan kementerian itu.

Pada awal hari itu, penduduk Marrakesh memberitahu wartawan Xinhua bahawa gegaran susulan masih boleh dirasai.

Menurut anggaran Pertubuhan Kesihatan Sedunia, bencana itu telah menjejaskan lebih 300,000 orang di bandar lama purba itu dan kawasan sekitar.

Jumlah korban dijangka meningkat.

Bulan Sabit Merah Maghribi (MRC) memaklumkan bahawa situasi di lapangan menimbulkan cabaran besar kepada usaha mencari dan menyelamat, dan “penggunaan jentera berat ke kawasan terpencil di Pergunungan Atlas untuk membantu dengan itu menjadi keutamaan.”

Gempa bumi melanda Maghribi pada Jumaat sekitar 11:11 malam waktu tempatan (2211 GMT) pada kedalaman 18.5 km, menurut Kajian Geologi Amerika Syarikat. — AlHijrah Online


PENGUMUMAN BERHUBUNG TANAH KG BARU KHAMIS INI

KUALA LUMPUR: Satu pengumuman terperinci berhubung pengambilan tanah Kampung Baru akan dibuat pada Khamis ini di Dewan Bandaraya Kuala Lumpur (DBKL) di sini.

Menteri Wilayah Persekutan Khalid Abdul Samad berkata, beliau telah berjumpa dan berbincang dengan Perdana Menteri Tun Dr Mahathir Mohamad serta ahli lembagai Perbadanan Pembangunan Kampong Bharu (PKB) berhubung isu berkenaan.

“Secara umumnya dalam pertemuan saya dengan ahli lembaga Perbadanan Pembangunan Kampong Bharu, saya dapati bahawa mereka kesemua kelihatan begitu positif, begitu seronok dan yakin dengan apa yang telah dan sedang berlaku.

“Ramai menggambarkan satu sikap yang optimistik, yang positif dan optimis bahawa kali ini InsyaAllah apa yang sedang dibentangkan dan diusahakan InsyaAllah akan dapat mencapai kejayaan. Daripada segi perinciannya hari Khamis nanti,” katanya pada sidang media selepas Perbarisan Jubli Emas Sambutan Hari Penguatkuasa DBKL ke-50 di Dataran Merdeka di sini, hari ini.

Ditanya sama ada pengumuman pada Khamis ini adalah berita gembira dan penambahbaikan daripada pengumuman sebelum ini, beliau hanya menjawab: “Dia (pengumuman) mestilah tambah baik, kalau tak tambah baik tak payahlah saya buat (sidang media)… InsyaAllah”.

Pada 21 Sept lepas, Khalid mengumumkan kerajaan akan menawarkan RM850 bagi setiap kaki persegi dalam pengambilan tanah untuk pembangunan semula Kampung Baru. Bagaimanapun, sebahagian besar penduduk berpendapat tawaran harga itu tidak setimpal memandangkan lokasi strategik penempatan itu dan meminta kerajaan mengkajinya semula.

Pada 6 Okt lepas, Dr Mahathir memberitahu sidang media bahawa tanah Kampung Baru akan dijual kepada agensi kerajaan untuk dibangunkan, bukan pihak lain. Beliau berkata agensi kerajaan itu pula akan membantu para pemilik tanah berkenaan membangunkan Kampung Baru tanpa mengabaikan ciri-ciri asal lokasi berkenaan. — BERNAMA


KTMB PERKENAL TAMBANG FLEKSI ETS BERMULA 1 MAC

KUALA LUMPUR: Pengguna Perkhidmatan Tren Elektrik (ETS) bakal menikmati kadar tambang yang lebih berpatutan apabila Keretapi Tanah Melayu Berhad (KTMB) memperkenalkan struktur tambang fleksi bermula 1 Mac tahun hadapan.

Kementerian Pengangkutan dalam kenyataan memberitahu tiket bagi tambang fleksi itu mula dijual pada 15 Jan tahun hadapan bagi perjalanan ke semua destinasi perkhidmatan ETS dari 1 hingga 31 Mac 2020.

Menerusi pelaksanaan itu, pengguna ETS boleh mendapatkan tiket tambang perjalanan yang lebih menjimatkan mengikut cita rasa masing-masing, sekali gus memberi kelebihan kepada mereka untuk merancang perbelanjaan dan perjalanan dengan lebih baik.

“Contohnya bagi perjalanan pada musim perayaan atau cuti sekolah, pengguna yang membuat tempahan awal akan menikmati kadar tambang yang lebih rendah berbanding mereka yang membeli pada saat akhir.

“Pengguna juga berpeluang menikmati penjimatan berganda menerusi promosi yang bakal ditawarkan dari semasa ke semasa,” menurut kenyataan itu.

Sebagai pengenalan, KTMB juga menawarkan promosi ‘Seleksi Tempat Duduk’ percuma untuk penumpang membuat pilihan tempat duduk tanpa sebarang caj tambahan bagi perjalanan antara 1 dan 30 Mac 2020.

KTMB juga masih menawarkan harga tambang konsesi untuk pesara kerajaan dan isteri, warga emas, Orang Kurang Upaya, kanak-kanak berusia 4 hingga 12 tahun, pelajar (pemegang kad KTM i-card), polis, tentera dan bomba. — BERNAMA


PAPAR BENDERA MALAYSIA YANG SALAH SANGAT MEMALUKAN: SYED SADDIQ

KUALA LANGAT: Tindakan memaparkan bendera kebangsaan yang salah adalah satu perkara yang sangat memalukan dan tidak melambangkan budaya Malaysia yang sebenar, kata Menteri Belia dan Sukan (KBS), Syed Saddiq Syed Abdul Rahman.

Beliau berkata KBS akan melakukan siasatan terperinci berhubung perkara itu sebelum mengambil sebarang tindakan terhadap pihak berkaitan.

“Tindakan KBS adalah untuk memastikan siasatan dan tindakan diambil ke atas persatuan tersebut.

” Kita perlu melalui beberapa prosedur sebelum mengambil apa-apa tindakan, ” katanya kepada pemberita selepas melancarkan program Reben Kuning: PEKA@MRCB di Bandar Saujana Putra, Kuala Langat, di sini, hari ini.

Beliau berkata demikian ketika mengulas mengenai pemaparan bendera kebangsaaan Jalur Gemilang dengan bintang pecah lima ketika perasmian Piala Lum Mun Chak yang dianjurkan Persatuan Bola Keranjang Malaysia (MABA), semalam.

Susulan kejadian itu, MABA dalam laman webnya telah memohon maaf kepada seluruh rakyat Malaysia dan pencinta sukan bola keranjang di atas kesilapan berkenaan.

Sementara itu, Syed Saddiq berkata beliau yakin dengan kemampuan skuad Bawah 22 Tahun (B-22) negara, kendalian Datuk Ong Kim Swee pada temasya Sukan SEA 2019 di Filipina.

Katanya, walaupun Malaysia terikat 1-1 bersama Myanmar dalam aksi pembukaan Kumpulan A itu semalam, pihaknya optimis pasukan itu akan bangkit dalam perlawanan akan datang.

“Apa yang penting pada waktu ini adalah sokongan daripada seluruh rakyat Malaysia,” katanya.

Malaysia seterusnya akan menentang Filipina pada Jumaat ini, dikuti aksi menentang Timor Leste (Isnin) dan Kemboja, dua hari kemudian.

Hanya dua pasukan teratas kumpulan layak ke separuh akhir.

Kali terakhir Malaysia memenangi emas di pentas Sukan SEA adalah pada edisi 2011 di Jakarta. Pada edisi 2017, Malaysia merangkul pingat perak selepas tewas 0-1 kepada Thailand — BERNAMA


TINGKATKAN DENDA HUKUMAN GUNA LALUAN KECEMASAN

KUALA
LUMPUR: Orang ramai mahu kerajaan meningkatkan denda dan hukuman kepada pihak
yang masih berdegil menggunakan laluan kecemasan sehingga menyebabkan
kemalangan maut.

Ini kerana hukuman sedia ada di bawah Kaedah-Kaedah Lalu Lintas Jalan 1959, iaitu denda RM2,000 atau penjara tidak kurang setahun, dilihat gagal menghalang pengguna jalan raya daripada bersikap demikian.

Saranan orang ramai itu berdasarkan tinjauan AlHijrah Online di Lebuhraya Persekutuan terhadap mereka yang menggunakan laluan kecemasan.

Penggunaan laluan kecemasan menjadi beban kepada ambulans dan mereka yang betul-betul dalam kecemasan, malah boleh menyebabkan kemalangan maut.

Peguam dari Lembah Klang, Abas Saad, 73, berkata sikap pengguna jalan raya degil itu menunjukkan rakyat negara ini mempunyai mentaliti kelas ketiga walaupun negara telah membangun.

“Saya
setuju jika denda itu ditingkatkan sebagai pengajaran buat semua pengguna jalan
raya,” katanya ketika ditemui di Stesen LRT Masjid Jamek di ibu negara di sini
hari ini.

Pegawai
bank, Muhammad Adi Syukri, 24, berkata pihak kerajaan patut mengkaji semula
hukuman yang dikenakan itu.

“Hukuman
ini setimpal atau tidak, bergantung kepada diri sendiri. Kerajaan kena kaji
semula,” katanya.

Kakitangan
swasta, Nur Adlina Mohd Nor, 29, berpendapat hukuman itu perlu ditingkatkan
bagi mencegah pengguna jalan raya menggunakan lorong kecemasan.

“Penalti
atau denda itu perlu dinaikkan lagi supaya orang sedar untuk tidak menggunakan
lorong kecemasan dengan sewenang-wenangnya,” katanya.

Rekod jumlah kemalangan maut bagi tempoh 29 Mei hingga 10 Jun lalu menunjukkan sebanyak tiga kes kematian direkodkan dalam Op Selamat 15 membabitkan Lorong kecemasan di Zon Tengah A meliputi Shah Alam, Selangor hingga Tanjung Malim, Perak. – AlHijrah Online/ Zain Shamil


LELAKI TIKAM KEKASIH, ENGGAN PUTUS HUBUNGAN

AMPANG JAYA: Seorang lelaki bertindak menikam teman wanitanya sebelum melarikan diri dalam kejadian di sebuah kondominium di Bukit Antarabangsa, pada Ahad lalu.

Seorang wanita tempatan berusia 45 tahun ditikam kekasihnya apabila suspek tidak berpuas hati dengan mangsa yang enggan meneruskan hubungan.

Ketua Polis Daerah Ampang Jaya, Asisten Komisioner Mohd Azam Ismail berkata, pihaknya menerima panggilan daripada orang awam berhubung kejadian itu sekitar jam 2.52 pagi.

“Kejadian itu berlaku ketika mangsa yang berada dalam kenderaan telah didatangi teman lelakinya yang kemudian bertindak memancitkan tayar serta memecahkan cermin hadapan kereta.

“Ketika itu, mangsa ingin melarikan diri tetapi suspek terus mengejar dan menikam wanita terbabit.

“Mangsa mengalami kecederaan di bahagian tengah, kiri perut dan lengan kiri dan dibawa ke Hospital Ampang untuk rawatan lanjut,” katanya dalam satu kenyataan hari ini.

Beliau berkata, mangsa dan suspek baru mengenali sejak tiga bulan lalu melalui aplikasi laman sosial

Pihak polis sudah mengenal pasti suspek dan usaha mengesan serta menangkap lelaki itu sedang giat dijalankan.

Kes disiasat mengikut Seksyen 324 Kanun –AlHijrah Online


OP SELAMAT 17: PDRM GUNA ‘IN-CAR RADAR’, ‘iCOPS’

SUNGAI BULOH: Polis Diraja Malaysia (PDRM) akan menggunakan pengesan had laju ‘In-Car Radar’ dan Sistem Kompaun Dalam Talian Pintar (iCOPS) bagi mengesan pesalah trafik dalam Op Selamat 17 sempena sambutan Tahun Baharu Cina tidak lama lagi.

Timbalan Ketua Polis Negara, Datuk Razarudin Husain berkata, teknologi julung kali digunakan itu akan membantu kepada operasi penguatkuasaan biasa untuk mengesan kenderaan yang dipandu di lebuh raya melebihi had laju yang ditetapkan.

Katanya, kelengkapan yang dipasang dalam kenderaan peronda lebuh raya (EMPV) itu dapat mengesan kelajuan sesebuah kenderaan dan mengenalpasti individu yang mempunyai saman serta waran tangkap trafik.

“PDRM mempraktikkan tindakan penguatkuasaan secara digitalisasi menggunakan alat kamera pengesanan had laju ‘In-Car Radar’ di sepanjang laluan lebuh raya bagi memastikan pengguna mematuhi had kelajuan.

“Begitu juga iCOPS digunakan bagi mengesan pesalah trafik yang mempunyai saman tertunggak dan waran tangkap trafik, termasuk kenderaan yang terlibat dalam kes jenayah,” katanya ketika merasmikan Op Selamat ke-17 di Restoran Jejantas, Lebuh Raya Utara Selatan (Plus) di Sungai Buloh hari ini.

Turut hadir, Pengarah Urusan PLUS Malaysia Berhad (PLUS), Datuk Azman Ismail, Pengerusi PLUS, Datuk Mohamad Nasir Ab Latif dan Ketua Pengarah Lembaga Lebuhraya Malaysia (LLM), Datuk Ir Mohd Shuhaimi Hassan.

Menurut Razarudin, penguatkuasan secara ‘In-Car Radar’ dan ‘i-COPS’ akan dilaksanakan oleh pasukan Peronda Lebuhraya PDRM yang ditugaskan melakukan rondaan di sepanjang lebuh raya negara termasuk Lebuh raya PLUS.

Mengulas mengenai Op Selamat 17 pula Razarudin berkata, operasi itu akan dilaksanakan bermula Jumaat ini (28 Januari) hingga 6 Februari dengan mengekalkan tema ‘Rumah Selamat, Selamat Sampai Ke Destinasi’.

“Selepas dua tahun Op Selamat tidak dilaksanakan akibat Perintah Kawalan Pergerakan (PKP), Op Selamat kini dilancarkan semula.

“Operasi ini dilaksanakan dengan dua objektif utama iaitu mencegah jenayah pecah rumah dan meminimumkan kemalangan jalan raya sepanjang musim perayaan,” katanya.

Pada masa yang sama beliau meminta orang ramai supaya memaklumkan kepada PDRM perancangan cuti sebelum pulang ke kampung untuk memudahkan tugas pemantauan.

Borang maklumat balik kampung boleh diperoleh di balai berhampiran atau dimuat turun melalui portal rasmi PDRM dan pemakluman juga boleh dibuat dengan menghubungi hotline 999 atau menerusi aplikasi Volunteer Smart Patrol (VSP). – AlHjrah Online / Hamimah Hamid


KORBAN BANJIR JAKARTA MENINGKAT 30 ORANG

JAKARTA: Korban akibat banjir yang melanda Jakarta sejak Rabu lepas, meningkat kepada 30 orang.

Walaupun keadaan banjir semakin pulih hari ini, namun lebih 60,000 orang dilaporkan masih ditempatkan di pusat-pusat pemindahan sementara.

Menurut Badan Nasional Pengurusan Bencana Indonesia (BNPB), jumlah mangsa banjir berkenaan adalah berdasarkan perangkaan setakat 9 malam tadi dan mereka yang terkorban adalah akibat lemas dihanyutkan arus deras, tertimbus tanah runtuh, terkena renjatan elektrik dan mengalami hipotermia.

Selain beberapa kawasan di ibu kota Jakarta, beberapa kawasan di kota berhampiran Jakarta seperti Tangerang, Depok, Bekasi dan Bogor turut mengalami banjir berikutan hujan lebat pada awal pagi Rabu lepas.

“BNPB meminta penduduk yang rumah mereka masih dinaiki air berpindah ke tempat selamat berikutan hujan lebat diramalkan terus berlaku dan dibimbangi air akan naik mendadak,” kata Ketua Pusat Data, Informasi dan Hubungan Masyarakat BNPB, Agus Wibowo dalam satu kenyataan.

Badan Meteorologi Klimatologi dan Geofisika (BMKG) dalam kenyataan menyatakan antara punca banjir adalah disebabkan hujan lebat ekstrem yang mencatatkan bacaan 377 milimeter (mm), sedangkan rekod tertinggi sebelum ini adalah pada 2007 dengan bacaan 340 mm.

BMKG turut menyatakan hujan lebat diramalkan berlaku sehingga 10 Jan ini. — BERNAMA


POLIS BERKAS INDIVIDU MILIKI 15 PERMIT RENTAS NEGERI PALSU

KUALA LUMPUR: Seorang lelaki diberkas polis selepas dipercayai memiliki dokumen permit pergerakan Perintah Kawalan Pergerakan Bersyarat (PKPB) palsu, awal pagi tadi.

Ketua Polis Daerah Brickfields, ACP Anuar Omar berkata, suspek ditahan pada jam 6.10 di hadapan sebuah stesen minyak, Lebuhraya Seremban-Kuala Lumpur, semasa anggota Balai Polis Sri Petaling melakukan rondaan di lokasi tersebut.

“Siasatan awal dijalankan suspek dilihat memandu sebuah kereta jenis Honda City dalam keadaan mencurigakan sebelum ditahan untuk pemeriksaan.

“Pemeriksaan dijalankan menemukan 15 keping dokumen permit pergerakan PKPB dipercayai palsu yang mempunyai tandatangan dan cop balai polis,” katanya.

Anuar mengulas, tindakan memalsukan permit pergerakan PKPB atas tujuan yang bertentangan dengan arahan semasa Majlis Keselamatan Negara (MKN) boleh dikenakan tindakan undang-undang.

Suspek kini direman empat hari bagi siasatan lanjut serta kes disiasat di bawah Seksyen 22(d) Ordinan Darurat (Pencegahan dan Pengawalan Penyakit Berjangkit) Pindaan 2021.–AlHijrah Online


WARGA EMAS GUNA PERAHU BANTU PINDAHKAN MANGSA BANJIR

PASIR MAS: Pengalaman perit dilalui keluarganya setiap kali berdepan musibah banjir menyebabkan seorang warga emas bertekad menyumbangkan kudrat bagi membantu pihak berkuasa secara sukarela.

Che Harun Awang, 65, dari Kampung Teresek di sini, berkata setiap kali musim banjir dia akan membawa keluar perahunya dan menawarkan bantuan kepada penduduk yang ingin berpindah ke pusat pemindahan sementara (PPS) berdekatan.

Menurutnya keinginan untuk membantu penduduk timbul selepas rumahnya sendiri terkesan banjir sejak beberapa tahun lepas dan berhadapan kesukaran untuk berpindah

“Tahun ini sahaja sudah tiga kali penduduk di kampung saya dan Kampung Serongga terpaksa berpindah ke PPS Sri Kiambang selepas kediaman kami dinaiki air.

“Sebulan lepas ada rumah penduduk dinaiki air hingga paras leher. Keadaan itu amat bahaya dan saya memutuskan untuk memberikan bantuan awal kepada penduduk yang perlu berpindah,” katanya ketika ditemui pemberita, di sini hari ini.

Katanya sejak semalam dia sudah membantu memindahkan empat keluarga dengan mengayuh perahu sejauh dua kilometer di laluan kampung yang dinaiki air sedalam antara 0.5 hingga satu meter.

Che Harun berkata meskipun penat, dia puas kerana dapat membantu penduduk yang memerlukan.

Dalam perkembangan sama, Timbalan Ketua Polis Daerah Pasir Mas Supt Nik Aminuddin Raja Abdullah berkata lapan kampung di sekitar Pasir Mas masih dinaiki air.

“Antara lokasi terjejas ialah Pengkalan Jeruk, Kubang Pak Itam, Serongga, Gelang Mas dan Banggol Kual. Pemantauan yang dilakukan di kesemua kampung tersebut dengan kawasan paling dalam direkodkan adalah 0.8 meter (m) dan paling cetek 0.2 m.

“Polis menasihatkan kepada semua mangsa banjir supaya segera berpindah sekiranya paras air di kawasan tempat tinggal mereka membahayakan apatah lagi keadaan cuaca sekarang tidak menentu,” katanya. — AlHijrah Online


PKPB: TIADA SOLAT JUMAAT DI KAWASAN ZON MERAH DI PERAK

IPOH: Semua masjid dan surau yang berada dalam zon merah di Perak tidak dibenar mengadakan solat Jumaat sebaliknya diganti dengan solat Zohor di rumah masing-masing susulan Perintah Kawalan Pergerakan Bersyarat (PKPB) yang bermula semalam.

Ketua Pegawai Eksekutif Majlis Agama Islam dan Adat Melayu Perak (MAIPk), Shahrul Azam Shaari berkata, keputusan itu diperkenan Sultan Perak, Sultan Nazrin Muizzuddin Shah selepas menimbangkan sembah nasihat Jawatankuasa Fatwa Negeri Perak.

“Solat berjemaah pada setiap solat fardu di zon merah boleh dilaksanakan di masjid serta surau dengan had ditetapkan kepada enam jemaah terdiri daripada pegawai masjid serta ahli jawatankuasa kariah.

“Bagi solat Jumaat serta solat fardu di kawasan zon kuning, bilangan jemaah dihadkan kepada 23 orang yang terdiri daripada pegawai masjid dan ahli jawatankuasa,” katanya dalam satu kenyataan.

Shahrul Azam berkata, penggunaan masjid dan surau diri Jumaat untuk pelaksanaan solat Jumaat dan solat berjemaah pada setiap solat fardu perlu mematuhi sepenuhnya garis panduan Prosedur Operasi Standard (SOP) yang ditetapkan Majlis Keselamatan Negara (MKN) serta Kementerian Kesihatan Malaysia (KKM).

Ujarnya bagi kawasan zon hijau pula, had ditetapkan kepada 40 jemaah bagi kedua-dua solat dan kelonggaran turut diberikan kepada ahli kariah.

Menurut beliau, laungan azan pada setiap kali solat hendaklah diteruskan seperti biasa tanpa sebarang pindaan kalimah.

Namun ujarnya, ia perlu disusuli dengan pengumuman yang menyarankan ahli kariah mendirikan solat berjemaah bersama keluarga di rumah masing-masing.

Dalam masa sama, kata Shahrul Azam semua aktiviti keagamaan lain di masjid serta surau di kawasan zon merah ditangguhkan, manakala penganjuran kuliah pengajian antara solat Maghrib dan Isyak serta selepas solat Subuh dibenarkan pada skala kecil bagi zon kuning serta zon hijau.

“Ahli Jawatankuasa atau pegawai masjid hendaklah memberi peringatan dan penerangan ringkas kepada jemaah untuk mematuhi garis panduan sebelum solat Jumaat dan solat berjemaah pada setiap solat fardu dimulakan.

“Kehadiran menunaikan solat Jumaat di masjid dan surau pada masa ini hanya dibenarkan kepada warganegara Malaysia dengan identiti setiap jemaah hendaklah disemak dan direkodkan sebelum dibenarkan masuk ke ruang solat,” tambahnya.

Beliau berkata, arahan dan ketetapan itu terpakai dan berkuat kuasa serta-merta sehingga terdapat sebarang arahan baru dikeluarkan oleh MAIPk. — AlHijrah Online / Hamimah Hamid


AKTIVITI PERNIAGAAN DIBENARKAN SEHINGGA 12 MALAM

KUALA LUMPUR: Semua aktiviti perniagaan termasuk kedai makan, kedai serbaneka dan stesen minyak yang sebelum ini diarahkan untuk tutup pada jam 10 malam kini dibenarkan beroperasi sehingga jam 12 tengah malam.

Menteri Kanan (Keselamatan), Datuk Seri Ismail Sabri Yaakob berkata kebenaran tersebut berkuatkuasa esok.

“Tadi mesyuarat bincang perkara ini dan bersetuju membenarkan pembukaan restoran dan perniagaan lain sehingga pukul 12 malam bermula esok,” katanya dalam sidang media khas Perintah Kawalan Pergerakan Permulihan (PKPP) dan Perintah Kawalan Pergerakan Bersyarat (PKPB).

Menurut Ismail Sabri, beliau banyak menerima aduan berhubung waktu operasi perniagaan yang perlu ditamatkan pada jam 10 malam.

Ujarnya tempoh peniagaan yang disingkatkan itu telah memberi kesan kepada para peniaga. — AlHijrah Online


PRU-15: UTAMAKAN KRITERIA CALON BERBANDING PARTI

KUALA LUMPUR: Kriteria calon wakil rakyat perlu menjadi keutamaan berbanding parti yang diwakili supaya pemimpin tersebut dapat memperjuang nasib rakyat.

Bagi pengundi khususnya yang beragama Islam, pendakwah bebas, Furqan Abdullah berkata calon yang patut dipilih seharusnya yang kurang memberi mudarat, tetapi sentiasa mendahulukan kepentingan awam.

“Sebahagian ulama menyatakan bahawa dalam konteks pemilihan pemimpin, sistem demokrasi dan sebagainya, kita lihat konsep pertimbangan atau al muwazanah bainal masalih wal mafasid.”

Kita lihat pertimbangan antara maslahah (kepentingan umum atau kebaikan) dan mafasid (kerosakan atau mudarat). Sejauh mana kita sebagai umat Islam atau rakyat Malaysia menimbang antara yang baik dan tidak baik.”

Tambahnya, antara sifat dan kriteria pemimpin yang perlu dipilih menurut agama ialah berpengetahuan tinggi, kompeten dan amanah dalam menggalas tugas terutama melibatkan pentadbiran negara.

Menurutnya, walaupun pengundi dilihat sukar untuk memilih calon terbaik pada pilihan raya kali ini, namun amanah untuk memilih pemimpin tetap digalas pada bahu setiap rakyat demi membawa hala tuju negara.

“Dari sudut maslahah khas atau kepentingan peribadi, kenapa nak balik kampung mengundi? Keputusannya sama saja. Tapi kalau melihat masalahat lebih umum, kita nak memilih individu pemimpin yang lebih baik dan boleh bawa suara dan kepentingan rakyat. Maka perlu buat keputusan iaitu berusaha menyertai dalam pilihan raya.”

Dalam pada itu, parti politik yang bertanding juga diseru agar meletakkan calon berwibawa demi memberi pilihan terbaik kepada rakyat untuk mengundi serta tidak mengamalkan politik kotor seperti fitnah dan sentimen tidak berasas.–AlHijrah Online


PENINGKATAN GENERASI MUDA TERLIBAT DADAH MEMBIMBANGKAN

ALOR SETAR: Jumlah penggunaan dadah dalam kalangan generasi muda di Kedah yang semakin meningkat membimbangkan.

Ketua Polis Kedah, Datuk Kamarul Zaman Mamat berkata terdapat trend peningkatan penyalahgunaan dadah bagi generasi muda berusia seawal 13 hingga 18 tahun selain belia berusia 19 hingga 39 tahun.

Beliau berkata dadah jenis Syabu, Ketamin, pil Eramin 5, serbuk Eramin, pil Yaba, ubat batuk dan daun ketum mencatatkan jumlah pengguna paling tinggi.

Lebih membimbangkan katanya ramai penagih dadah ketika ini mengambil lebih dari satu jenis dadah.

“Kalau dulu kita lihat penagih hisap satu jenis dadah sahaja, contohnya penagih heroin, hisap heroin sahaja tetapi sekarang dia dah bercampur pelbagai jenis dadah. Pil kuda pun dia makan, ubat batuk pun ditelan, air ketum pun dia minum…”

Kamarul Zaman berkata walaupun pelbagai serbuan dan tangkapan dibuat namun masalah kemasukan dadah ke negara ini perlu ditangani dengan lebih tangkas.

Justeru, pihaknya akan berbincang dengan pelbagai pihak untuk membendung penglibatan golongan muda supaya tidak terjebak penyalahgunaan dadah. – AlHijrah Online


DUA PEKERJA TASKA KASARI BAYI DIBEBAS DENGAN JAMINAN POLIS

BAYAN LEPAS: Dua wanita yang ditahan polis bagi membantu siasatan berhubung kejadian membaling sebuah objek dipercayai bungkusan mampat kepada bayi di sebuah taska di Bayan Baru, dibebaskan dengan jaminan polis hari ini.

Menurut sumber, kedua-dua wanita yang berusia dalam lingkungan 20-an juga merupakan pekerja taska itu dibebaskan selepas pihak polis selesai merakamkan keterangan mereka.

Semalam, Ketua Polis Daerah Barat Daya Supt. Kamarul Rizal Jenal berkata, kedua-dua suspek telah ditahan selepas polis menerima dua laporan berhubung kejadian itu pada Rabu.

“Kejadian itu tular di Facebook baru-baru ini namun siasatan mendapati kes berlaku pada 24 November lalu kira-kira jam 6.45 petang.

“Kedua-dua wanita itu akan disiasat mengikut Seksyen 31(1) Akta Kanak-kanak 2001,” katanya.—AlHijrah Online


KONGRES ANTI-JAWI MUNGKIN BERDEPAN TINDAK BALAS: TUN MAHATHIR

KUALA LUMPUR: Tun Dr Mahathir Mohamad memberi amaran mengenai akibat sekiranya kumpulan pendidikan Cina Dong Jiao Zong meneruskan kongres yang dirancang berhubung pengajaran tulisan Jawi di sekolah-sekolah vernakular.

Perdana Menteri berkata ia mungkin mengakibatkan kaum Melayu juga menganjurkan kongres mereka bagi membincangkan usaha menutup sekolah-sekolah vernakular Cina.

Bercakap kepada pemberita di luar Sidang Kemuncak Kuala Lumpur (Sidang Kemuncak KL) di sini hari ini, beliau menegaskan bahawa dalam negara berbilang kaum ini, apa yang penting adalah bagi setiap pihak bertimbang rasa terhadap sentimen pihak lain.

Ditanya sama ada kongres itu perlu dihentikan, Dr Mahathir yang juga pengerusi Sidang Kemuncak KL menjawab: “Ini negara bebas, negara yang membenarkan kebebasan bersuara.

“Tapi kita juga perlu sensitif terhadap kaum lain yang tinggal di negara ini. Jika anda mula buat serangan terhadap kaum lain, atau melanggar perlembagaan negara, akhirnya ia akan mengakibatkan huru-hara, ketidakstabilan, dan semua orang menjadi miskin, dan akhirnya kita akan lihat ramai rakyat Malaysia berhijrah ke negara lain.

Dr Mahathir turut memberi amaran mengenai kesan sekiranya orang ramai mulai bergaduh antara satu sama lain.

“Jika anda buat perkara ini, sama seperti banyak negara-negara lain, mereka akan bawa pergaduhan ini ke jalanan, bergaduh sesama sendiri, baling gas pemedih mata dan sebagainya. Jika anda mahu Malaysia jadi seperti itu, teruskanlah,” kata Perdana Menteri.

Walaupun mendapat bantahan mengenai pengajaran tulisan Jawi di sekolah-sekolah vernakular, bulan lepas Mahkamah Tinggi di George Town memutuskan bahawa pengajaran tulisan Jawi adalah sebahagian daripada Bahasa Malaysia, dan boleh diajar di sekolah-sekolah Cina dan Tamil. — BERNAMA


KEKALKAN KERUSI BN – NAJIB

KUALA LUMPUR, 17 Jun – Datuk Seri Najib Tun Razak meminta pengundi di kawasan Parlimen Kuala Kangsar dan Sungai Besar, membantu mengekalkan kerusi Barisan Nasional di kedua-kedua kawasan itu, bagi BN meneruskan perkhidmatan cemerlangnya.

Perdana menteri menerusi catatan terbaharunya dalam laman Facebook beliau hari ini, berkata pengundi bagi pilihan raya kecil kedua-dua kawasan itu, diharap tidak terpedaya dengan pembohongan dan permainan politik jahat pembangkang.

“Insya-Allah, hari ini hari terakhir berkempen sebelum penduduk di Kuala Kangsar dan Sungai Besar memainkan peranan penting mencorakkan masa depan kawasan mereka melalui proses demokrasi Pilihan Raya Kecil (PRK) negeri esok.

Calon Barisan Nasional Kuala Kangsar : Datin Mastura Mohd Yazid

Calon Barisan Nasional Kuala Kangsar : Budiman Mohd Zohdi

“Berikanlah peluang kepada Datin Mastura Mohd Yazid dan Budiman Mohd Zohdi untuk meneruskan perkhidmatan cemerlang BN di kawasan anda,” katanya.

Kedua-dua PRK diadakan serentak esok berikutan kematian penyandang Datuk Wan Mohammad Khair-il Anuar Wan Ahmad (Kuala Kangsar) dan Tan Sri Noriah Kasnon (Sungai Besar) dalam nahas helikopter di Sebuyau, Sarawak pada 5 Mei lepas.

PRK kerusi Parlimen Kuala Kangsar menyaksikan pertandingan empat penjuru antara Mastura (isteri Allahyarham Wan Mohammad Khair-il), Ketua Dewan Muslimat PAS Perak Dr Najihatussalehah Ahmad (PAS), Naib Ketua Amanah kawasan Kuala Kangsar Prof Dr Ahmad Termizi Ramli (Amanah) dan calon Bebas Izat Bukhary Ismail Bukhary.

PRK kerusi Parlimen Sungai Besar pula menyaksikan pertandingan tiga penjuru antara Budiman, calon PAS Dr Abdul Rani Osman yang juga Anggota Dewan Undangan Negeri Meru dan Pengerusi Amanah Sungai Besar Azhar Abdul Shukur.

Kawasan Parlimen Kuala Kangsar mempunyai sebanyak 32,949 pemilih berdaftar, manakala di Sungai Besar terdapat 42,655 pemilih berdaftar.

BERNAMA


PENGHANTAR MAKANAN DISYAKI ROGOL ANAK TIRI SEJAK BERUSIA 13 TAHUN

AMPANG JAYA: Seorang penghantar makanan ditahan polis selepas disyaki merogol dan mencabul anak perempuan tirinya sejak 2020.

Ketua Polis Ampang Jaya ACP Mohd Azam Ismail berkata, pihaknya bertindak menahan lelaki berusia 30 tahun kira-kira jam 1.30 malam tadi di rumahnya selepas laporan dibuat suspek berusia 15 tahun itu.

Berdasarkan laporan, suspek mendakwa dirogol dan dicabul bapa tirinya jam 12.30 tengah hari, pada Januari 2020 di sebuah rumah kedai di Pandan Indah, di sini.

“Ketika kejadian itu mangsa baru berusia 13 tahun dan pada 7.30 petang, 28 Ogos lalu suspek sekali lagi cuba mencabul mangsa.

“Kali terakhir suspek melakukan perbuatan itu pada jam 8 malam 30 Ogos lalu,” katanya dalam kenyataan hari ini.

Mohd Azam berkata, semakan mendapati suspek mempunyai dua rekod jenayah dan ujian kencing negatif dadah.

Sementara itu, berdasarkan siasatan lanjut pihak polis, suspek menafikan merogol atau mencabul mangsa selain mendakwa anak tirinya mereka cerita kerana suspek tegas mendidik.

“Pemeriksaan pegawai perubatan Hospital Ampang mendapati mangsa mengalami koyakan lama pada kemaluan mangsa,” katanya.

Kes tersebut disiasat mengikut Seksyen 376 Kanun keseksaan dan suspek ditahan reman selama tujuh hari bermula hari ini bagi membantu siasatan.—AlHijrah Online


MUFTI PERAK POSITIF COVID-19

IPOH: Mufti Perak, Tan Sri Harussani Zakaria disahkan positif COVID-19.

Perkara itu dimaklumkan Timbalan Mufti Perak, Datuk Zamri Hashim.

Zamri berkata, Harussani. 82,  ketika ini sedang menerima rawatan di Hospital Raja Permaisuri Bainun (HRPB) Ipoh.

Bagaimanapun beliau tidak dapat mengesahkan jika Harussani memerlukan bantuan oksigen atau rawatan lain.

“Saya hanya boleh sahkan beliau masih dirawat di HRPB, sama ada beliau memerlukan bantuan oksigen dan sebagainya, itu perlu dirujuk kepada ahli keluarganya,” katanya.

Zamri pada masa yang sama memohon orang ramai untuk mendoakan kesembuhan Mufti Perak itu. — AlHijrah Online


PDRM CADANG PINDA AKTA BERKAITAN DADAH SELARAS PERKEMBANGAN SEMASA

MELAKA: Polis Diraja Malaysia (PDRM) mencadangkan kepada kerajaan supaya meminda atau menggubal beberapa akta berkaitan hukuman dadah selaras dengan perkembangan semasa salah guna bahan terlarang itu di negara ini.

Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay berkata sebagai contoh, jenis dadah yang kini banyak disalah guna penagih di negara ini ialah syabu dan pil ekstasi berbanding heroin sebelum ini.

“Sebelum ini, bagi heroin 15 gram memang hukuman gantung tetapi bagi syabu dan pil ekstasi ialah 50 gram (hukuman gantung)… jadi kita nak kurangkan lagi berat bagi syabu kepada 15 gram.

“Cadangan ini telah dibawa kepada KDN (Kementerian Dalam Negeri) sebelum diserahkan kepada Jabatan Peguam Negara untuk diteliti secara menyeluruh,” katanya kepada pemberita selepas Majlis Penutup Seminar Isu Sosial Masyarakat: Situasi, Cabaran dan Pencegahan Dalam Era Masa Kini di Dewan Canselor Universiti Teknikal Malaysia Melaka (UTeM) di sini hari ini.

Beliau berkata selain itu, pihaknya sedang menyenaraikan bahan kimia terlarang yang digunakan untuk menghasilkan dadah jenis baharu seperti syabu, ketamin, pil yaba dan pil kuda.

Katanya, setakat ini lebih 60 bahan kimia terlarang tersenarai dalam penggunaan penghasilan dadah jenis baharu di Malaysia berbanding lebih 900 bahan kimia terlarang untuk tujuan tersebut yang tersenarai di luar negara.

Selain itu, Ayob Khan berkata PDRM dengan kerjasama pelbagai agensi penguatkuasaan lain seperti Jabatan Kastam Diraja Malaysia (JKDM) dan Agensi Penguatkuasaan Maritim Malaysia (APMM), akan terus memperkukuhkan kawalan di sempadan negara bagi mengekang peningkatan penyeludupan ganja dari Thailand, susulan keputusan kerajaan negara itu membenarkan rakyatnya menanam ganja berkuat kuasa 9 Jun lepas.

Beliau berkata keputusan Thailand itu dilihat akan memberi impak kepada aktiviti penyeludupan ganja ke negara ini ekoran tiada lagi sekatan pergerakan tumbuhan itu di negara berkenaan walaupun ia masih dilarang di Malaysia.

“Pergerakan ganja di negara itu tiada had lagi… mungkin semua akan tunggu di sempadan untuk masuk ke Malaysia dan semalam sahaja sebanyak 860 kilogram ganja yang cuba diseludup masuk dari Thailand ke negara ini berjaya dirampas,” katanya.

Mengulas tentang pemansuhan hukuman mati mandatori di negara ini dengan hukuman gantian tertakluk budi bicara mahkamah, beliau berkata ia tidak akan memberi kesan negatif pada usaha PDRM untuk memerangi jenayah dadah dan operasi penguatkuasaan akan terus dipertingkatkan.–AlHijrah Online


PM ANWAR TIMANG CUCU KE-13

KUALA LUMPUR: Perdana Menteri Datuk Seri Anwar Ibrahim dan isterinya Datuk Seri Dr Wan Azizah Wan Ismail menimang cucu yang ke-13, hari ini.

Anwar berkongsi berita gembira tersebut menerusi hantaran di Facebook beliau.

Bayi tersebut merupakan anak kepada adik Nurul Nuha Anwar dan suaminya.

“Syukur ke hadrat Ilahi tatkala saya dan Azizah hari ini menerima kehadiran cucunda ke-13. Alhamdulillah. Tahniah anakanda Nuha dan Khairul,” katanya.

Sebelum ini Anwar turut menimang cucu ke-12 daripada anaknya yang ke-4, Nurul Ilham Anwar, pada 12 April lalu. –AlHijrah Online


NASIB ANAK YATIM KEHILANGAN IBU BAPA AKIBAT COVID-19 DIBELA

KUALA KRAI: Kementerian Pembangunan Wanita, Keluarga dan Masyarakat telah mengenal pasti seramai 4,696 orang anak yatim atau yatim piatu yang kehilangan ibu bapa akibat COVID-19 di seluruh negara setakat September lepas.

Timbalan Menterinya Datuk Siti Zailah Mohd Yusoff berkata, kementerian telah mengambil inisiatif termasuk langkah-langkah bagi memastikan nasib mereka terbela termasuk tidak tercicir dari segi pendidikan.

Jelasnya, pihak kementerian turut memberi peluang kepada waris dan keluarga terdekat anak yatim terlibat untuk menjaga mereka.

“Kita memahami ramai anak-anak menjadi yatim kerana ibu bapa mereka meninggal akibat COVID-19 dan menyediakan pelbagai program untuk membantu mereka di antaranya program berasaskan keluarga.

“Sekiranya tiada waris yang boleh menjaga mereka, kementerian ada 36 institusi kanak-kanak dan daripada jumlah tersebut tujuh kita khaskan kepada anak-anak yang kehilangan ibu bapa serta tiada waris,” katanya, semalam.

Siti Zailah mengulas, kementeriannya menyediakan pelbagai program termasuk motivasi, kaunseling dan sebagainya dengan kerjasama Kementerian Pelajaran sebagai sokongan kepada golongan tersebut.

“Kita menyediakan bantuan kanak-kanak di bawah Jabatan Kebajikan Masyarakat (JKM) dia mana maksima bantuan RM1,000 untuk satu keluarga.

“Sekiranya mereka ini layak, boleh ambil contoh di Ampang di mana satu keluarga 10 beradik yang tidak ada ibu dan ayah diberi bantuan RM1,000 sebulan,” katanya.—AlHijrah Online


WARGA ASING DAKWA INGIN TUNJUK ‘PEACE’, BUKAN ISYARAT LUCAH

KUALA LUMPUR: Lelaki warga asing yang ditahan polis kerana menunjukkan isyarat lucah di hadapan pusat beli-belah Lot 10, di sini, mendakwa hanya mahu memberi isyarat ‘peace’.

Ketua Polis Daerah Dang Wangi ACP Noor Dellhan Yahaya berkata, tiada motif sebenar berkenaan tindakan suspek yang menunjukkan isyarat lucah.

“Alasan yang diberikan suspek hanya mahu menunjukkan isyarat ‘peace’.

“Semasa penahanan dibuat, suspek juga didapati tidak membawa dokumen perjalanannya,” katanya hari ini.

Semalam, polis menahan seorang lelaki warga asing selepas dipercayai menunjukkan isyarat lucah ke arah anggota polis yang bertugas di hadapan pusat beli-belah Lot 10, di sini pada Rabu.

Suspek bukan warganegara berusia 39 tahun itu direman selama tiga hari bermula semalam.

Siasatan dilakukan di bawah Seksyen 14 Akta Kesalahan Kecil 1955 dan Seksyen 6(1)(c) Akta Imigresen 1959/63.—AlHijrah Online


LARANGAN PEMAKAIAN SONGKOK, KOPIAH PETUGAS HOTEL TH DITARIK BALIK

KUALA LUMPUR: Pemakaian songkok dan kopiah terhadap kakitangan TH Hotel Kelana Jaya (THKJ) semasa bertugas sudah ditarik balik pada hari yang sama ia dikeluarkan.

Pengurus THKJ Mohamad Nazrul Nazib Nasihin berkata, pihaknya merasakan terdapat kekeliruan berkenaan larangan tersebut.

“Sebenarnya, sejam setengah selepas itu, pada hari sama, saya sudah tarik balik surat, secara dalaman.

“Surat (penarikan balik) itu kami letakkan dalam kumpulan kami, platform dalaman. Jadi dalam platform yang sama juga kami beritahu,” katanya seperti dilapor FMT.

Semalam, Menteri di Jabatan Perdana Menteri (Hal Ehwal Agama) Senator Idris Ahmad mengarahkan Lembaga Tabung Haji (TH) untuk menyelesaikan segera isu kakitangan THKJ yang dilarang memakai songkok dan kopiah sewaktu bertugas.

Menurutnya, memorandum yang dikeluarkan itu sepatutnya tidak menjadi satu isu.

“Tiada masalah sebenarnya (memakai songkok dan kopiah ketika bertugas) asalkan bersih, kemas, selamat, tertib, menutup aurat dan seragam,” katanya menerusi hantaran di Facebooknya, semalam.

Beliau mengulas berkenaan memorandum bertarikh 14 Januari 2022 yang meminta semua anggota THKJ untuk tidak memakai songkok atau kopiah semasa bertugas kecuali ketika ingin menunaikan solat.

Dalam memorandum yang sama, anggota THKJ juga diminta berpakaian kemas termasuk memakai kasut bertutup serta menjaga kebersihan diri ketika bertugas.—AlHijrah Online


KANAK-KANAK MAUT JATUH BANGUNAN

PUTRAJAYA: Seorang kanak-kanak perempuan maut selepas terjatuh dari tingkat 7 sebuah kuarters penjawat awam, di Presint 5, di sini petang semalam.

Kejadian berlaku kira-kira jam 6.55 petang melibatkan mangsa, Keisha Nawrah Md, 11 tahun yang ditemui tidak sedarkan diri di bawah bangunan oleh orang awam.

Ketua Polis Daerah Putrajaya, ACP A. Asmadi Abdul Aziz berkata, siasatan awal mendapati mangsa tinggal bersama kakak berumur 14 tahun dan adik lelaki berumur tujuh tahun di rumah.

Katanya, ibu bapa mangsa yang merupakan penjawat awam juga tiada di rumah kerana keluar bekerja.

“Siasatan mendapati mangsa berada di dalam bilik tidur seorang diri dan sedang belajar, dalam keadaan bilik berkunci dari dalam dengan jeriji tingkap tidak berkunci.

“Sebaik ibu bapa mangsa tiba di rumah, mangsa didapati tiada di dalam bilik dan mendapati keadaan tingkap terbuka sebelum menyedari orang ramai berkumpul di bawah bangunan.

“Ibu bapa mangsa kemudian bergegas ke bawah bangunan dan mendapati mangsa terbaring di atas lantai dalam keadaan kritikal,” katanya.

A. Asmadi berkata, mangsa sempat diberikan rawatan kecemasan di tempat kejadian oleh pasukan perubatan dan dibawa ke Hospital Putrajaya bagi rawatan lanjut.

Namun mangsa disahkan meninggal dunia pada jam 7 malam.

“Kes diklasifikasikan sebagai mati mengejut. Siasatan lanjut sedang dilakukan bagi mengenal pasti punca kejadian.

“Kami tidak menemui sebarang unsur jenayah di lokasi kejadian manakala, pemeriksaan doktor mendapati, mangsa patah dua belah siku dan kaki kiri dan kecederaan lain akan diketahui selepas bedah siasat,” katanya.–AlHijrah Online


PASANGAN POLIS NIKAH 10 MINIT KETIKA BERTUGAS

BAGAN SERAI: Sepasang anggota polis tidak menjadikan pembekuan cuti ekoran pelaksanaan Perintah Kawalan Pergerakan Bersyarat (PKPB) sebagai halangan untuk melangsungkan pernikahan semalam.

Pasangan terbabit, Konstabel Muhamad Adieadha Hamzah, 27, dan Konstabel Nor Edayu Mohamad Lakhin, 29, yang bertugas di Ibu Pejabat Polis Daerah (IPD) Kerian selamat melangsungkan pernikahan di Pejabat Agama Islam Bagan Serai.

Pasangan tersebut melangsungkan pernikahan ketika masih dalam waktu bertugas dan memakai pakaian seragam polis. Pernikahan itu mendapat sokongan daripada pegawai atasan.

Menurut Nor Edayu, selesai majlis pernikahan semalam, mereka kembali kembali bertugas seperti biasa hari ini.

“Sebelum majlis pernikahan, saya bertugas seperti biasa dan majlis pernikahan kami mengambil masa tak sampai 10 minit pun.

“Walaupun tak meriah, tetapi tidak mengapa, nikah itu perkara yang wajib dan saya bersyukur kerana urusan pernikahan kami dipermudahkan.

“Saya teruja memakai uniform polis semasa majlis pernikahan kerana ia pakaian kebanggaan kami,” katanya.

Menurut Nor Edayu, majlis pernikahannya tetap diteruskan semalam kerana mereka telah menetapkan tarikh untuk majlis tersebut dengan pejabat agama.

“Lagipun kita tidak tahu bila pandemik ini akan berakhir, kalau ditangguh, dan pandemik ini masih ada, takkan kami tak bernikah,” katanya.

Nur Edayu yang bertugas di Bahagian Pengurusan Cawangan Hal Ehwal Awam IPD Kerian berkata, dia terlibat dengan kerja-kerja kebajikan seperti menghantar makanan kepada anggota polis yang bertugas dalam sekatan jalan raya.

Ujar Nor Edayu, suaminya bertugas di Bahagian Siasatan Jenayah, dan juga terlibat dalam Op Cantas sepanjang PKPB.—AlHijrah Online


Tinjauan Merdeka Centre tidak membimbangkan – Tun M

KUALA LUMPUR – Tun Dr Mahathir Mohamad tidak begitu bimbang dengan hasil tinjauan Merdeka Centre baru-baru ini yang menunjukkan rating  penerimaan terhadap kerajaan Pakatan Harapan (PH) dan prestasi beliau  sebagai Perdana Menteri telah merosot.

Menurut beliau, kehilangan sedikit populariti dan risiko menerima kritikan ini telah dijangka oleh PH sebagai kerajaan memerintah, sekaligus menunjukkan bahawa kerajaan telah melakukan kerja.

“Dalam  pada itu kami akan lakukan banyak perkara. Ketika ini kami menghadapi  kendalaan akibat salah laku kerajaan lepas,” kata Dr Mahathir kepada pemberita selepas mengadakan mesyuarat dengan  pegawai-pegawai kanan kerajaan di Putrajaya, hari ini.

Menurut  hasil tinjauan Merdeka Centre itu, rating penerimaan kerajaan menurun  ke tahap 39 peratus pada 11 Mac lepas daripada 79 peratus pada 31 Mei  2018, manakala prestasi Dr Mahathir dalam mentadbir negara juga menurun  kepada 46 peratus daripada 71 peratus pada Ogos 2018.


PREMIS TERNAK BABI PUNCA AIR KOTOR, BERBAU DI TANJUNG SEPAT

SHAH ALAM: Lapan premis penternakan babi berdaftar di bawah Jabatan Perkhidmatan Veterinar (JPV) di atas tanah persendirian berstatus pertanian, dikenal pasti menjadi punca kepada pelepasan air kotor dan berbau ke pantai Tanjung Sepat, Kuala Langat dekat sini.

Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli negeri Hee Loy Sian berkata ia susulan siasatan pihaknya, mendapati terdapat air parit yang mengalir keluar daripada tanah lot persendirian dan akhirnya ke laut.

“Berdasarkan pemerhatian fizikal dan laporan pensampelan, kualiti air parit tersebut adalah berada pada tahap yang rendah.

“Siasatan lanjut mendapati aktiviti di kawasan ini hanyalah penternakan babi dan perladangan sawit, dan disyaki aktiviti penternakan babi adalah punca kepada penurunan kualiti air parit ini,” katanya menerusi satu kenyataan hari ini.

Hee berkata aktiviti pensampelan juga telah dilaksanakan oleh Lembaga Urus Air Selangor (LUAS) di sekitar lokasi premis penternakan itu dan keputusan dicatatkan sangat signifikan dengan aktiviti berkaitan perternakan.

“Ekoran itu, LUAS telah mengeluarkan surat arahan kepada pemilik tanah di bawah Seksyen 121, Enakmen LUAS 1999, yang mengarahkan pemilik tanah untuk menjalankan kerja-kerja pemulihan dan pembaikan ke atas parit di dalam lot tanah, sehingga kualiti (air) yang akan mengalir keluar adalah berada pada tahap yang baik dan memuaskan.

“Dalam masa sama, pemilik tanah juga diarahkan untuk menjalankan kerja-kerja pemulihan dan pembaikan ke atas parit yang berada di luar lot tanah, disebabkan impak yang berpunca daripada parit lot tanahnya,” katanya.

Hee berkata sekiranya pemilik premis gagal untuk mematuhi arahan yang telah dikeluarkan oleh LUAS, satu kertas siasatan terperinci akan dilengkapkan dan diserahkan kepada pendakwa raya untuk tindakan perundangan selanjutnya.

Media pada 28 Sept lalu, melaporkan kerajaan Selangor telah mengenal pasti pencemaran sumber air yang dialami penduduk Tanjung Sepat, berpunca daripada kaedah konvensional aktiviti penternakan babi dan kawalan pencemaran, berdasarkan lawatan bersepadu pihaknya ke atas beberapa premis ladang ternakan itu di kawasan berkenaan, 23 Sept lepas.

Sebelum ini, sebuah akhbar tempatan melaporkan kegiatan penternakan babi di kawasan Tanjung Sepat, sehingga menyebabkan penduduk setempat berdepan masalah pencemaran bau dan saliran air hampir 30 tahun.—AlHijrah Online


HUJAN LEBAT, RIBUT PETIR DIJANGKA BERLAKU DI LEMBAH KLANG SEHINGGA MALAM INI

KUALA LUMPUR: Hujan lebat, ribut petir berserta angin kencang diramal berlaku di beberapa negeri antaranya Selangor, Kuala Lumpur dan Putrajaya, sehingga jam 9 malam ini.

Turut diramal cuaca yang sama di Negeri Sembilan, Melaka, Sarawak, Pahang, Kelantan, Perak, Kedah serta Pulau Pinang.

Amaran tersebut dikeluarkan Jabatan Meterologi (METMalaysia) menerusi kenyataan di Facebook, hari ini.

Selain daripada Melaka, Negeri Sembilan, Putrajaya dan Kuala Lumpur, antara kawasan di Selangor yang terlibat adalah Klang, Gombak, Petaling, Kuala Langat, Hulu Langat dan Sepang.

Untuk Kedah, kawasan yang terlibat merupakan Yan, Kuala Muda, Kulim dan Bandar Baharu; Pulau Pinang (Seberang Perai Utara, Seberang Perai Tengah dan Seberang Perai Selatan); serta Perak (Kerian, Larut, Matang Dan Selama, Hulu Perak dan Kuala Kangsar).

Bagi Kelantan, kawasan terlibat hanya Gua Musang manakala kawasan di Pahang adalah Bentong, Temerloh, Maran dan Bera.

“Bagi Sarawak, turut diramal di Kapit (Song dan Bukit Mabong), Miri (Beluru, Telang Usan dan Marudi) dan Limbang,” dalam kenyataannya.

METMalaysia berkata, amaran dikeluarkan apabila ada tanda-tanda menunjukkan ribut petir dengan intensiti hujan melebihi 20 mililiter (mm) setiap sejam yang hampir atau dijangka berlaku melebihi sejam.

Katanya, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.–AlHijrah Online


LELAKI MABUK MENGAMUK, PUKUL DUA PEGAWAI POLIS

IPOH: Polis menahan seorang lelaki disyaki di bawah pengaruh alkohol selepas mengamuk dan memukul dua orang pegawai rendah polis di hadapan Pos Pengawal Pangkalan Latihan Pasukan Gerakan Udara (PLPGU) di sini tengah malam tadi.

Ketua Polis Daerah Ipoh ACP Yahaya Hassan berkata pihaknya telah menerima makluman berkaitan kejadian itu kira-kira 12.10 berhubung lelaki tempatan berusia 30 tahun berkenaan yang terlanggar pengadang jalan berhampiran pos pengawal sebelum mengamuk semasa pemeriksaan dilakukan terhadapnya.

“Akibat serangan lelaki tersebut, kedua-dua pegawai rendah polis terbabit mengalami kecederaan ringan dan menerima rawatan di Hospital Raja Permaisuri Bainun di sini.

“Lelaki itu kemudian ditangkap oleh pasukan polis yang sampai memberi bantuan di tempat kejadian,” katanya dalam kenyataan di sini hari ini.

Beliau berkata suspek kini direman selama tiga hari sehingga Ahad bagi membantu siasatan lanjut dan kes disiasat di bawah Seksyen 353 Kanun Keseksaan kerana menggunakan kekerasan jenayah untuk menghalang penjawat awam menjalankan tugas dan Seksyen 45A(1) Akta Pengangkutan Jalan 1987 iaitu memandu dengan kepekatan alkohol melebihi had ditetapkan. — AlHijrah Online


Memfitnah Kerana Terdesak?

Rakyat bingung dengan berita fitnah
yang sangat mengelirukan, ahli psikologi kagum dengan kelicikan si pemfitnah,
dan mukmin gerun dengan kesan serta akibat fitnah.

Mengapa fitnah semakin menjadi-jadi?
Adakah fitnah satu sikap yang diwarisi, atau kerana reaksi spontan seseorang
terhadap situasi yang mendesak? Atau, merupakan satu sebatian pembudayaan emosi
negatif dalam kehidupan harian?

Dalam kesibukan menelusuri dunia yang
tiada sempadan dan berhadapan dengan asakan maklumat yang tiada batasan, kebanyakan
orang  tidak mampu untuk menapis
kebenaran sesuatu maklumat. Ada yang keliru untuk membezakan antara kebenaran
dan pembohongan. Malahan ada yang terpikat dengan fitnah kerana  perbuatan ini dilontarkan oleh ikon-ikon yang
disanjungi.

Anehnya, terdapat golongan yang
mendabik dada sebagai pejuang kehidupan berintegriti, tetapi pada masa yang
sama mereka tidak segan silu untuk menjadi jaguh dan agen kepada penyebaran
fitnah.

Kesan dari hujah mereka sangat berkesan
dan dahsyat. Ramai yang terpengaruh dan yakin secara membabi buta. Tidak kurang
yang tergamam, kerana pada fikiran mereka ikon ini tidak mungkin membuat fitnah.

Inilah keadaan yang sedang dan sering
berlaku  dalam negara kita sekarang. Apa
sudah jadi dengan amalan dan adab yang sepatutnya menjadi panduan dalam
bertingkah laku?

Jahatnya niat dan tindakan si pemfitnah
sudah jelas. Tetapi, masih ada orang yang termakan fitnah kerana melodi fitnah
yang disampaikan amat memukau. Tidak kurang juga yang terpikat dengan fitnah kerana
pengaruh emosi terhadap kecenderungan kumpulan yang membuatkan mereka tertutup
fikiran.

Amat menyedihkan dan menggusarkan
dengan banyaknya berita fitnah yang bertaburan ibarat hamparan yang tiada
tepian. Masalah ini dirumitkan lagi apabila ada pihak-pihak tertentu yang
mengharmonikan pelbagai fitnah seperti alunan muzik orkestra.

Hasilnya, memfitnah bukan lagi
sesuatu yang memalukan. Sebaliknya si pemfitnah berasa bangga dengan maksiat
yang dilakukan.

Ada golongan yang tergila-gila untuk
meningkatkan populariti melalu fitnah. Ada yang mabuk kerana fitnahnya menjadi
tular dan tersebar luas tanpa henti. Dan, ada yang berpuas hati kerana fitnah
yang dimulakan berjaya menghasilkan kesengsaraan kepada golongan yang dibenci.

Jika umat Islam yang memfitnah,
mustahil mereka tidak sedar betapa besarnya dosa memfitnah. Namun, kerana
kepentingan dunia, mereka sanggup menggadai maruah diri dan menempah murka
Allah SWT.

Sudah hilang kewarasankah orang yang
menabur fitnah? Terdapat beberapa kes politik dalam negara ini di mana orang
yang memfitnah meminta dirinya dibela, dan orang yang difitnah diajak untuk
dicela?

Bermimpikah orang politik yang suka
memfitnah? Adakah mereka percaya dengan fitnah yang disebarkan akan menghasilkan
suasana harmoni dan aman damai dalam negara ini?

Rakyat keliru dengan sikap segolongan
pemimpin seperti ini. Ada yang suka memfitnah semata-mata untuk menegakkan
benang yang basah. Ada yang memfitnah untuk membalas dendam. Ada yang turut
memfitnah kerana ia sesuatu berita yang sangat popular. Dan, terlalu ramai
pemimpin yang sedar dan mengetahui sesuatu berita fitnah, tetapi mendiamkan
diri kerana  mendapat laba dari
penyebaran fitnah tersebut. Apa yang boleh diharapkan dari pemimpin seperti
ini?

Sementara itu, rakyat pula sering
kagum dengan berita sensasi berbentuk fitnah kerana ia maklumat panas, unik dan
terkini. Mereka tidak peduli untuk menyelidiki sama ada sesuatu berita itu
fitnah atau tidak. Malahan ada di antara mereka yang ghairah untuk
menokok-tambah fitnah agar  menjadi lebih
menarik dan sensasi. Dan, tidak kurang juga, ada golongan yang menggunakan
fitnah untuk memberikan pukulan maut kepada pesaingnya.

Di manakah letaknya adab ketimuran
apabila budaya fitnah telah menjadi darah daging? Mungkin pemfitnah berasa
dirinya istimewa apabila fitnah yang ditabur dan dibaja menjadi perbincangan
orang ramai.

Sebagai seorang Muslim, di manakah
letaknya iman, apabila memfitnah tidak langsung terasa berbuat dosa, malahan
memberikan kepuasan?

Apa pula tanggungjawab pemimpin
masyarakat untuk membanteras budaya fitnah yang semakin hari semakin kronik?
Satu persoalan yang mudah difahami tetapi sukar untuk dijawab.

Sering kedapatan pemimpin yang
bersikap ibarat “Harapkan pegar, pegar
makan padi.” Mereka melenting jika fitnah terkena batang hidung sendiri.
Tetapi mengiyakan atau berdiam diri jika musuh politiknya yang difitnah. Inikah
bentuk role model kepimpinan melalui
teladan yang boleh dibanggakan?

Dari timur hinggalah ke barat, dan
dari selatan hinggalah ke utara, kebangkitan Islam adalah fenomena gelombang baharu
ibarat tsunami yang tidak dapat dihalang. Begitu juga dengan perkembangan Islam
di Malaysia. Malangnya, dalam konteks berpolitik hari ini, umat Islam juga suka
memfitnah, menyebar fitnah, dan mengiyakan fitnah.

Adakah ini corak kehidupan politik umat Islam yang Malaysia perlukan, dan dibudayakan untuk menjadi contoh sebagai negara Islam yang progresif?

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


WASPADA TAKTIK MENYAMAR PEGAWAI POLIS MOHON SUMBANGAN

KUANTAN: Polis meminta orang ramai untuk berwaspada dengan taktik penipu yang menyamar sebagai pegawai polis bagi meminta sumbangan wang tunai menerusi panggilan telefon atau pesanan WhatsApp.

Ketua Polis Daerah Bentong Supt Zaiham Mohd Kahar menerusi kenyataan di sini hari ini, berkata pihaknya menerima laporan berhubung penipuan itu yang kononnya sumbangan terbabit akan digunakan bagi penganjuran program melibatkan Ibu Pejabat Polis Daerah (IPD) itu.

“Suspek dikatakan memperkenalkan diri sebagai Tuan Nik atau Tuan Syukri serta menggunakan gambar profil lelaki mengenakan pakaian seragam polis. Suspek didapati menjadikan ahli perniagaan di sekitar Bentong sebagai sasaran,” katanya.

Zaiham berkata suspek juga didapati menggunakan tiga akaun bank berbeza untuk mangsa memberikan sumbangan.

Sehubungan itu, pihaknya membuka kertas siasatan di bawah Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan.

Beliau juga meminta mereka yang menerima panggilan atau pesanan serupa untuk menghubungi IPD Bentong menerusi talian 09-2222222 atau ke balai polis berhampiran.—AlHijrah Online


KEBAKARAN DI TAWAU: NENEK GENDONG DUA CUCU REDAH LUMPUR SELAMATKAN DIRI

TAWAU: Seorang nenek nekad menggendong dua cucunya dan meredah lumpur serta air laut, demi menyelamatkan diri apabila rumah mereka terbakar dalam kejadian di Kampung Kurnia Jaya di sini, lewat petang semalam.

Almah Puyung, 63, salah seorang mangsa kebakaran melibatkan 700 rumah atas air itu, berkata ketika kejadian dia baru sahaja terlelap apabila tiba-tiba terdengar jiran berteriak ‘kebakaran’.

“Saya tidak fikir apa, saya gendong cucu saya berumur enam bulan serta satu tahun yang berada dalam buaian dan terus menyelamatkan diri,” katanya dalam nada sebak kerana mengenangkan rumah yang didiami lebih 15 tahun itu musnah sekelip mata dan tiada harta dapat diselamatkan.

Selain itu, Normah Kapala, 56, yang tidak dapat berjalan kerana menghidap penyakit buah pinggang tahap lima, didukung anak lelakinya untuk menyelamatkan diri.

“Menantu saya pula meluru mendukung keluar anak perempuan saya bersama tong oksigen kerana dia menghidap asma teruk dan tidak dapat berjalan,” katanya yang menambah hanya tong oksigen itu sempat diselamatkan memandangkan rumah mereka agak jauh dari daratan.

Normah, bagaimanapun, bersyukur kerana semua ahli keluarganya selamat, termasuklah seorang lagi anak perempuannya yang juga orang kurang upaya (OKU) lembam, yang telah berlari keluar lebih awal.

Sementara itu, Abdullah Ahmad Naning, 54, bersama isterinya pula berdepan detik cemas ketika hendak menyelamatkan diri sehingga mereka memasuki rumah jiran dan akhirnya terjun ke laut kerana semua laluan jambatan telah musnah terbakar.

“Mujur ada penduduk kampung dari Batu 3 bawa bot menyelamatkan kami dan mangsa lain yang turut terjun laut, ada beberapa bot lain yang datang bantu menyelamat,” katanya yang kini tinggal sehelai sepinggang, malah motosikalnya juga hangus dalam kebakaran itu.

Menurut seorang penduduk Albani Dauralis, 52, api merebak sangat cepat kerana ketika kejadian angin bertiup kuat dan turut kedengaran beberapa letupan tong gas.

Sementara itu, Dewan Kampung Hidayat di Batu 4 di sini, dijadikan pusat pendaftaran mangsa musibah tersebut dan setakat 10.30 pagi tadi, Jabatan Kebajikan telah merekodkan 44 individu dari 11 rumah untuk diberikan bantuan.

Sekretariat Jawatankuasa Pengurusan Bencana Angkatan Pertahanan Awam (APM) Sabah dalam satu kenyataan memaklumkan, dianggarkan lebih 1,000 mangsa terjejas akibat insiden itu dan bantuan sedang disediakan termasuklah tempat tinggal sementara. –AlHijrah Online/BERNAMA


BEREBUT ANAK DI PAGI AIDILFITRI, LELAKI MAUT DITIKAM BEKAS ADIK IPAR

JASIN: Seorang lelaki maut ditikam bekas adik iparnya akibat berebut anak, pada pagi Aidilfitri tadi.

Menurut Ketua Jabatan Siasatan Jenayah Melaka, ACP Mohd Sukri Kaman, kejadian berlaku kira-kira jam 7.30 pagi tadi di Kampung Berangan Enam, Umbai melibatkan mangsa berusia 36 tahun itu maut ditikam selepas bertengkar dan bergelut dengan suspek.

Katanya, suspek berumur 32 tahun itu datang ke rumah mangsa yang turut didiami bekas isterinya iaitu adik mangsa tetapi dalam keadaan marah.

“Suspek telah bercerai dengan bekas isterinya pada Januari lepas dan datang ke rumah mangsa kerana hendak mengambil kedua-dua anaknya. Mungkin untuk beraya bersama.

“Namun, berlaku pertengkaran dan mangsa cuba menenangkan suspek, bagaimanapun berlaku pergelutan sebelum mangsa ditikam di rusuk kanannya dengan pisau yang dibawa suspek,” katanya.

Lapor Sinar Harian, Mohd Sukri berkata kedua-dua anak perempuan mangsa berusia lapan dan 10 tahun bagaimanapun tidak mengalami sebarang kecederaan kerana bersembunyi bersama ibu mereka di dalam sebuah bilik di rumah tersebut.

Terdapat beberapa ahli keluarga mangsa yang berada di dalam rumah tersebut turut melarikan diri, tambahnya.

“Kita mengesahkan kejadian berpunca daripada perebutan anak. Siasatan awal juga mendapati suspek mempunyai satu rekod lampau berkaitan dadah.

“Pihak polis kini menjalankan gerakan mengesan suspek yang berjaya melarikan diri dengan menaiki sebuah kereta jenis Perodua Kancil,” katanya.

Bagaimanapun, mangsa mengalami kecederaan parah telah dibawa ke Hospital Melaka dan disahkan meninggal dunia.

Kes disiasat di bawah Seksyen 302 Kanun Keseksaan kerana membunuh.–AlHijrah Online


UMAT ISLAM PERLU TRANSFORMASI MINDA DAN JIWA

Umat Islam perlu transformasi minda dan jiwa, demikian titah Sultan Perak, Sultan Nazrin Muizuddin Shah pada Titah Diraja bersempena sambutan Jubli Emas Majlis Kebangsaan Bagi Hal Ehwal Agama Islam (MKI) hari ini. Ikuti laporan Berita AlHijrah 7 November 2019.


HAJI: MALAYSIA NEGARA PERTAMA DAPAT PILIH WAKTU MELONTAR, TETAPKAN WAKTU MALAM

MAKKAH: Malaysia sekali lagi mencipta sejarah apabila menjadi negara pertama dijemput kerajaan Arab Saudi untuk memilih waktu melaksanakan ibadah melontar jamrah.

Ketua Rombongan Haji Datuk Seri Syed Saleh Syed Abdul Rahman berkata kelebihan yang diberikan membolehkan Malaysia memilih antara pukul 8 hingga 10 malam untuk ibadah itu dan ia memberi keselesaan berbanding cuaca pada waktu siang yang boleh mencecah suhu melebihi 50 darjah Celcius.

“Malaysia dipanggil sebagai negara pertama dan diberi keutamaan untuk memilih. Apabila perbincangan dengan Kementerian Haji dan Umrah, mereka hanya menerima apa sahaja waktu yang kita pilih dan ia telah dimeterai dalam satu perjanjian antara Malaysia dan Arab Saudi.

“Jadual yang dipilih bersesuaian dengan jemaah haji dan jadual operasi haji kita. Ini satu kebaikan kerana kita diberi keutamaan…negara lain kemungkinan akan pergi pada waktu pagi, zohor dan asar manakala kita pergi waktu malam,” katanya.

Beliau berkata demikian kepada pemberita selepas melakukan tinjauan di lokasi penempatan jemaah Malaysia di Arafah, Muzdalifah dan Mina.

Sebelum ini, Malaysia melakar sejarah tersendiri apabila menjadi negara pertama menerima permit operasi pusat perubatan di Arab Saudi, malah turut disenarai antara lima negara yang menyertai ‘Makkah Route”.

Sementara itu, dalam perkembangan sama, Syed Saleh berkata pada 13 Zulhijjah sebahagian jemaah akan melontar jamrah pada awal pagi iaitu selepas subuh dan menurutnya pengaturan waktu melontar dilaksana untuk mengelak kesesakan serta musibah yang tidak diingini.

“Tahun ini ikut perancangan jika wukuf jatuh pada hari Jumaat, kita akan bermula dengan pergerakan awal petugas pada 7 Zulhijjah (6 Julai). Mereka akan pergi pada waktu malam dan berada di sana untuk bersiap menerima jemaah haji Malaysia yang akan bergerak pada Khamis (7 Julai) bermula awal pagi.

“Pergerakan jemaah menggunakan 17 bas bermula 7 pagi. Kita harap pergerakan dari Makkah ke Arafah berjalan lancar. Pada 10 Zulhijjah mereka akan bergerak pula ke Muzdalifah selepas waktu magrib untuk bermabit sehingga separuh malam iaitu 11.45 malam.

“Setelah itu, mereka akan bergerak pula dari Muzdalifah ke Mina dan berada di situ selama tiga hari bermula 10 Zulhijjah. Sebahagian jemaah akan balik awal dan sebahagian lagi akan tunggu sehingga 13 Zulhijjah,” katanya.

Hari ini, kerajaan Arab Saudi akan mula melihat anak bulan untuk membuat penetapan sama ada bulan Zulhijjah akan bermula pada 30 Jun atau 1 Julai. – AlHijrah Online


RIBUT PETIR LANDA SHAH ALAM

SHAH ALAM: Beberapa kawasan di Shah Alam dilapor dilanda ribut petir petang ini.

Di laman sosial Facebook, pengguna mula berkongsi video dan gambar kesan ribut kuat yang berlaku di bandar tersebut.

Ribut kencang dan hujang lebat petang tadi menyebabkan pokok tumbang serta kerosakan di parkir letak kenderaan dipercayai di Giant Seksyen 13 Shah Alam.

Jabatan Meteorologi Malaysia (MetMalaysia) hari ini telah mengeluarkan amaran ribut petir di beberapa kawasan Selangor antaranya Hulu Selangor, Gombak dan Petaling, Klang, Sabak Bernam dan Kuala Selangor. – Alhijrah Online


SEKURANG-KURANGNYA LAPAN WARTAWAN TERBUNUH DALAM SERANGAN ISRAEL DI GAZA

GAZA: Sekurang-kurangnya lapan wartawan terbunuh dan dua lagi hilang selepas serangan udara Israel ke atas Gaza, menurut pejabat akhbar Palestin pada Rabu, lapor agensi Anadolu.

Sementara itu, rumah tiga wartawan musnah dan sekurang-kurangnya 40 pejabat media dikatakan menjadi sasaran serangan udara.

Angka kematian rakyat Palestin di Gaza telah meningkat kepada 974 apabila tentera Israel menyerang ratusan sasaran di kawasan perumahan dan kawasan komersial, kata Kementerian Kesihatan pada Rabu.

Serangan itu juga mencederakan 5,000 orang.

Israel juga telah memotong bekalan air dan elektrik ke Gaza, memburukkan lagi keadaan kemanusiaan di kawasan itu.

Semenanjung Gaza yang mempunyai penduduk hampir 2.2 juta orang, bergolak ekoran pengepungan Israel sejak 2007. — AlHijrah Online


MAFI: HARGA DURIAN DIJANGKA NAIK TAHUN INI

JASIN: Peminat durian terutama jenis premium seperti Musang King dan Duri Hitam bakal berdepan kenaikan harga sekali ganda pada musim durian tahun ini.

Timbalan Menteri Pertanian dan Industri Makanan I Datuk Seri Ahmad Hamzah berkata kenaikan itu adalah disebabkan pengeluaran ‘raja buah’ itu yang dijangka berkurangan hampir 50 peratus akibat faktor cuaca.

“Kita percaya musim hujan pada penghujung Mac ke April lepas memberikan kesan pada penghasilan debunga durian, yang sekali gus memberi impak kepada jumlah pengeluaran buah.

“Kita jangka faktor itu akan menyebabkan jumlah pengeluaran berkurangan hampir 50 peratus di sesetengah negeri,” katanya ketika ditemui pemberita pada majlis Rumah Terbuka Aidilfitri di Pengkalan Umbai di sini hari ini.

Katanya selain faktor cuaca, kos baja dan pekerja yang meningkat turut menjejaskan pengeluaran durian, malah lebih lewat berbanding tahun-tahun sebelum ini.

“Setakat ini Pulau Pinang dan Perak sudah mengakui jangkaan kekurangan pengeluaran durian hingga 50 peratus malah persatuan penanam durian juga memberi laporan kemungkinan harga durian pilihan utama iaitu Duri Hitam dan Musang King akan dinaikkan, di samping durian kampung,” katanya.

Menurutnya harga Duri Hitam dijangka mampu mencecah RM100 sekilogram manakala Musang King antara RM60 dan RM80 sekilogram mengikut gred, berbanding RM30 hingga RM40 sekilogram.

Beliau berkata penetapan had harga durian adalah di luar kawalan pihaknya dan bergantung kepada prinsip pengeluaran dan permintaan.–AlHijrah Online


HOSPITAL SUNGAI BULOH ULAS CAJ URUS JENAZAH RM9,000

SELANGOR: Bukan bidang kuasa pihak Hospital Sungai Buloh untuk mengenakan bayaran terhadap proses pengurusan jenazah yang meninggal dunia akibat virus COVID-19 atau bukan COVID-19.

Dalam satu kenyataan, Pengarahnya, Dr Kuldip Kaur A/P Prem Singh berkata, pihak hospital, khususnya Jabatan Forensik hanya bertanggungjawab terhadap proses pengambilan jenazah dari wad hingga ke tempat penyimpanan dan pengurusannya sahaja, termasuk jenazah bukan mangsa COVID-19.

“Pihak Jabatan Forensik tidak sama sekali terlibat dalam mengenakan caj kepada waris si mati.”

Jelas Dr Kuldip, waris si mati perlu berurusan sendiri dengan syarikat yang dipilih oleh waris bagi pengurusan pengebumian pesakit COVID-19 dan bukan COVID-19.

Kenyataan oleh Hospital Sungai Buloh itu dikeluarkan malam ini susulan rakaman suara yang tular menerusi aplikasi Whatsapp tentang caj pengurusan jenazah pesakit COVID-19 yang mencecah sehingga RM9,000. – Alhijrah Online


WUJUD SISTEM JAMINAN KHAS BAGI TAHANAN KANAK-KANAK

KUALA LUMPUR: Kerajaan disaran mewujudkan satu sistem jaminan secara percuma bagi kanak-kanak yang terlibat dalam kes jenayah.

Pesuruhjaya Kanak-Kanak, Suruhanjaya Hak Asasi Manusia Malaysia (SUHAKAM), Profesor Datuk Noor Aziah Awal berkata, perkara itu bagi memastikan hak kanak-kanak tersebut dipelihara selain membantu golongan kurang berkemampuan.

“Kanak-kanak ada banyak latar belakang. Kalau ibu bapa mampu, dia boleh jamin. Kalau tidak mampu, nak jamin dengan apa? Yang penting, dia ialah kanak-kanak dan dia ada hak tertentu,” katanya kepada Berita AlHijrah.

Jelasnya lagi, kes jenayah bagi kanak-kanak perlu dikendali selaras dengan Akta Kanak-Kanak 2001 di mana kanak-kanak tersebut tidak boleh digari dan ibu bapa perlu dimaklumkan dengan keberadaan anak mereka.

Selain itu, tahanan kanak-kanak juga tidak boleh bergaul dengan tahanan dewasa di dalam lokap yang sama.

“Dalam kes kanak-kanak, ada peruntukan (guaman percuma). Tapi masalahnya dia perlu mohon. Yang kami minta ialah secara automatik.

“Maksudnya apabila kanak-kanak dituduh di mahkamah, ada barisan peguam yang telah disediakan oleh Bar Council (Majlis Peguam) atau Jabatan Bantuan Guaman untuk mereka ambil alih kes itu supaya mereka boleh pergi ketika kanak-kanak itu disiasat.

“Ada perkara yang kanak-kanak itu perlu dinasihatkan. Dia kanak-kanak, dia mungkin boleh cerita apa yang berlaku. Disebabkan dia kanak-kanak, dia mungkin takut dan diugut. Ini pentingnya ada peguam untuk kanak-kanak,” katanya.

Tambahnya, buat masa ini tiada peruntukan undang-undang yang jelas di mana kanak-kanak yang ada konflik undang-undang diberi bantuan guaman percuma.

Semalam, Jawatankuasa Pilihan Khas Hal Ehwal Wanita Kanak-Kanak Dan Pembangunan Sosial (JKPK) mencadangkan 6 syor antaranya memberikan khidmat guaman percuma bagi semua kanak-kanak yang menghadapi konflik undang-undang dari peringkat tahanan sehingga selesai proses pengadilan jenayah. – AlHijrah Online


TIDAK PATUH SOP PUNCA KES DI KELANTAN MASIH TINGGI – KJ

KOTA BHARU: Kurang pematuhan prosedur operasi standard (SOP) pencegahan COVID-19 dan tidak melaporkan ujian kendiri dikesan antara punca kes di Kelantan masih tinggi, berbanding negeri lain.

Menteri Kesihatan, Khairy Jamaluddin Abu Bakar berkata kadar positif yang bergejala juga dikesan agak tinggi iaitu 40 peratus selain penularan tinggi dikesan dalam komuniti, kontak rapat dan sporadik.

“Kelantan antara negeri di mana jumlah kompaun adalah paling tinggi. Kita telah minta pematuhan SOP ditingkatkan di negeri ini.

“Dalam lawatan sehari saya di Kelantan, saya dapati agak longgar pematuhan SOP rakyat di Kelantan,” katanya.

Beliau berkata demikian dalam sidang media selepas melawat Hospital Raja Perempuan Zainab 2 (HRPZ 2) Kota Bharu.

Turut hadir, Ketua Pengarah Kesihatan, Tan Sri Dr Noor Hisham Abdullah dan Pengarah Kesihatan Negeri, Datuk Dr Zaini Hussin.

Ujar Khairy, kerajaan akan menekankan tiga aspek iaitu aspek pematuhan SOP, meningkatkan suntikan vaksin selain meningkatkan saringan di kalangan kontak rapat bagi memastikan kes COVID-19 di Kelantan diturunkan untuk membolehkan negeri itu memasuki Fasa 4 Pelan Pemulihan Negara (PPN).

Beliau turut meminta Jabatan Kesihatan Negeri mengesan dan memujuk penduduk yang belum mendapatkan vaksin terutama golongan rentan yang berisiko tinggi supaya membuat suntikan segera. – AlHijrah Online


PERINTAH KAWALAN PERGERAKAN DILANJUT 14 APRIL – PM

KUALA LUMPUR: Kerajaan memutuskan tempoh Perintah Kawalan Pergerakan akan dilanjutkan sehingga 14 April 2020, kata Perdana Menteri Tan Sri Muhyiddin Yassin.

Perdana Menteri mengumumkan perkara itu dalam Perutusan Khas COVID-19 yang disiarkan secara langsung di stesen-stesen TV tempatan hari ini.

“Saya telah diberikan taklimat oleh Kementerian Kesihatan dan Majlis Keselamatan Negara. Trend semasa menunjukkan kes-kes positif COVID 19 yang baharu masih berlaku.

“Trend ini dijangka akan berterusan untuk beberapa ketika sebelum kes-kes baharu mula menurun. Ini menuntut kerajaan untuk meneruskan Perintah Kawalan Pergerakan bagi satu tempoh masa yang lebih lama.

“Sehubungan itu, kerajaan telah memutuskan tempoh Perintah Kawalan Pergerakan akan dilanjutkan sehingga 14 April 2020.

“Saya memaklumkan pelanjutan tempoh ini lebih awal supaya saudara saudari lebih bersedia,” kata Perdana Menteri.

Muhyiddin berkata, setakat jam 12 tengah hari tadi, kes positif COVID-19 meningkat kepada 1,796 kes iaitu penambahan 172 kes baharu pada hari ini.

“Tujuh hari yang lalu, jumlah keseluruhan kes COVID-19 ialah 673 kes.

“Ini bermakna, kes positif COVID 19 telah meningkat lebih sekali ganda dalam tempoh hanya satu minggu. Jumlah kematian juga telah meningkat kepada 17 orang termasuk seorang doktor,” katanya.

Dalam perutusan khas yang disiarkan secara langsung  ke seluruh negara, Perdana Menteri turut memimpin dan membacakan doa agar rakyat dan negara ini dilindungi Allah swt dari wabak COVID-19.

Muhyiddin berkata Kerajaan menjangkakan kes-kes baharu akan terus berlaku dalam masa yang terdekat.

“Oleh itu, Kementerian Kesihatan telah melakukan persiapan. Ini termasuk menyediakan 3,585 katil di 34 buah hospital di seluruh negara untuk menerima pesakit-pesakit COVID-19.

“Pada masa ini 34 peratus daripada kapasiti katil hospital telah digunakan, dengan baki sebanyak 66 peratus lagi yang masih boleh menampung pesakit.

“Jika berlaku pertambahan jumlah kes positif COVID 19 melebihi kapasiti yang ada di hospital, beberapa tempat telah dikenalpasti untuk dijadikan pusat pengasingan dan kuarantin sementara,” katanya.

Perdana Menteri berkata usaha-usaha akan terus dibuat untuk mencegah penularan COVID-19 sehinggalah negara benar-benar dapat membendung wabak penyakit itu dengan cara memutuskan rantaian jangkitan sepenuhnya.

“Ini bermakna, pergerakan orang ramai mesti terus dikawal. Strategi kerajaan ialah untuk mencari, menyaring, mengasing dan merawat pesakit COVID-19.

“Kementerian Kesihatan akan meningkatkan kapasiti untuk melakukan ujian saringan pada skala yang lebih besar. Ini termasuk melakukan mass testing khususnya di kawasan-kawasan yang berisiko tinggi.

“Dengan kata lain, kita ingin mencegah jangkitan. Strategi ini akan berjaya sekiranya orang ramai tidak terdedah kepada jangkitan virus ini menerusi pergaulan harian,” kata Muhyiddin.

Perdana Menteri meminta semua rakyat bersedia secara mental dan fizikal untuk duduk diam-diam di rumah bagi tempoh yang agak lebih lama.

“Just be mentally and physically prepared to stay at home for a reasonably longer period of time,” kata Muhyiddin.

Muhyiddin berkata beliau mengarahkan semua kementerian untuk membuat persiapan yang rapi bagi mengurus keperluan asas rakyat sepanjang Perintah Kawalan Pergerakan berkuatkuasa.

“Yang penting semua keperluan asas mestilah sentiasa tersedia dan mencukupi. Ini termasuk bekalan makanan, elektrik dan air, perkhidmatan kutipan sampah dan pembentungan, kemudahan komunikasi dan logistik serta keselamatan dan ketenteraman awam,” katanya.

Menyedari ramai kelompok terjejas, Perdana Menteri turut mengarahkan Menteri di Jabatan Perdana Menteri (Hal Ehwal Agama) untuk menggerakkan jentera Pusat Pungutan Zakat Wilayah Persekutuan bagi mengenal pasti golongan asnaf yang layak disalurkan bantuan zakat dengan kadar segera, selain beberapa inisiatif diumumkan kerajaan sebelum ini.

“Saya berharap pusat pungutan zakat di negeri-negeri lain juga dapat melakukan perkara yang sama.

“Organisasi-organisasi kebajikan atau charity organizations juga boleh memberi sumbangan kepada mereka yang memerlukan, ” kata Perdana Menteri. — AlHijrah Online/ Syed Azwan Syed Ali